1. Noeren kutxa edo ontzia\nJainkoak, gizonen gaiztakeria ezin eraman-alako muga gabea, eta mundu guzia loikerian sartua, eta kutsutua zegoala ikusirik, orañago esan dan bezala, oso garbitzea erabaki zuenean, Noe gizon on eta serbitzari leialari esan zion, zer asmo zuen; baña bere ontasun eta zuzentasunagatik Noe berari, ondamen ark etziola ukituko, eta gordeko zuela. Onetarako agindu zion, kutxa, arka edo ontzi zurezko, kanpotik eta barrutik betunez igortzia, egin zezala. Zer neurri, eta gisakoa izan bear zan, erakutsi zion. Noek kutxa au egiten, urte asko igaro zituen. Bitarte onetan gizonak baziekiten zertako zan, eta guziak ondatzera zetorren ugoldea edo dilubioa zerk zekarren: baña onduaz Jainkoaren eskua atzeratu bearrean, beren gaiztakerian aurrera zijoazen; eta Jainkoaren esan, eta keñadarik etzuten ezertan artzen. Jainkoa kastigurako baño barkaziorako prestago zegoan, aien aldetik zerbait damutasun ikusi ezkero; baña dei ondonaiezko guziak alperrik ziran, eta merezi zuten zigorrada latza erori zitzaien.\nJainkoak agindu guzia Noek egin, eta kutxa bukatu zuenean, barrunen egongo ziran egunetarako bear ziran janariakin bete zuen: ugoldea asi zan aurreko zazpi egunetan kutxan sartu zituen abere edo animali-mota guziak, bakoitzetik pare bat, ar-emeak; eta Jaunari sakrifizioan eskeñtzen zitzaiozkan abere garbietatik , iru pareatu aldi, eta bat bakarka edo laguntzaka. Lan au berez nekeza badirudi ere, Jainkoak erraztu zion, kutxaren ate-aurrean guziak ipiñita. Noe atzenean, bere iru seme Sem, Cam, eta Jafet, eta lauren emazteakin kutxan sartu zan, eta urik sartu etzekion, Jainkoak kutxako atea itxi zion.\nNoe bereakin kutxan sartu zaneko, euri-jasa izugarri batek eraso zion, eta berrogei egun, eta berrogei gauean atertu gabe iraun zuen. Euri-ur oiek bazter guzietara zabaldu ziran, eta mundua osotoro bete zuten. Mendirik altuenak ere zazpi kana, eta erdiz gorago estali ziran. Gizonak, lurreko abere eta pistiak, aireko egaztiak, guziak itz batean, ugolde izugarri artan galdu eta ondatu ziran. Kutxan gordeai bakar bakarrik bizia utzi zitzaien, denboraz mundua berriro bete zezaten.\nBerrogei egunen buruan aterrunea agertu zan, baña eunda berrogeita amar egunean urak gora-beerarik egin gabe, mundu guzia estaltzen zutela, iraun zuten. Egun oiek igarotakoan, aize andi bat irten, eta urak piskaka beeratzen asi ziran. Emendik larogeita zazpigarren egunean Ararat zeritzan Armeniako mendi gañean kutxa gelditu zan. Amar illabeteren buruan mendi-tontorrak agertu ziran. Onela berrogei egun igarotakoan Noek kutxaren leio bat idikita, belea bialdu zuen, eta etzitzaion itzuli. Gero usoa bialdu zuen, eta non oña ipiñirik arkitu bide etzuelako, kutxara biurtu zan. Andik zazpi egu era berriz ere usoa bialdu zuen, eta olibo-adar-osto berde-duna mokoan zuela itzuli zan. Orduan Noek ezagutu zuen, urak beeratu zirala; ala ere beste zazpi egunean itxedon zuen, eta irugarren aldian usoa bialdurik, etzitzaion geiago etorri.\nNoek ikusi zuenean urak beren lekura joan, eta mundua txukatu zala, kutxan sartu zanetik urte betera, bere emazte, iru seme, eta iru errañakin irten zan; lurreko eta aireko bizikor, kutxan iduki zituen guziak, berekin atera zituen, eta nor bere erara munduan zabaldu ziran. Kutxatik irten, eta lurrean jarri zanean, aldare bat egin, eta abere garbi zazpigarren banaka pareatu gabe aiek Jainkoari ofrendan eskeñi ziozkan, beraren esku oparotik artu zituen mesede andiakgatik esker onak emateko, eta bere aitormena erakusteko.\nJainkoak ofrenda hura txit onetsi edo estimatu zion, eta esan ere bai, gizonakgatik etzuela berriz mundua madarikatuko: mundua mundu dan artean ereite-itaiteak, otz-beroak, uda-neguak, gau-egunak elkarri jarraituko zitzaieztela. Gero Noe, bere emaztea, eta oien iru seme-errañak bedeinkatu zituen, eta esan zien, semeak sortu, ugaritu, eta mundua gizakumez bete zezatela. Kutxan egondako abere, pisti eta egaztiak oien mendean ipiñi zituen, eta Noeri esan zion, gogoak ziona, oiekin egin zezala; bada bere mendekoak zituela. Atzenean, igaro zuten ondamen latzik berriz ikusteko bildur gabe, lenagokoan bizirik gelditu ziran zortzi lagun aiek egon zitezen, Jainkoak esan zien, etzuela ugolderik geiago lurrera bialduko, eta bere itzaren sinisgarritzat ostrellaka eman zien, esanaz, zerua odeiez estaltzen danean, ostrellaka agertuko da, eta zuekin egin dedan batasunaz, orduan oroituko naiz.\n2. Noeren mastia\nJainkoak, mundua gizakumez betetzeko, esan dan gisan, gorde zituen Noeren iru semeen artean bat izan zan, bere aitaren eta Jainkoaren madarikazioa bereganatu zuena. Ara nola. Noe kutxatik irten zanean, nekazaritzari eman zitzaion, lenengo bekatua gizonak egin zuenean, kopetako izerdiarekin ogia jateko eman zion epaia betetzeko; baña laster ezagutu zuen, lurra elkorragoa, eta lenago bezain gozoa eta ugaria etzala. Ala ere, bere lanari etzion utzi. Beste gauza askoren artean masti bat ipiñi zuen. Gizon justu ark etzuen, noski, ardoaren indarrik ezagutzen; matsari zumua kendu, edan, orditu, eta loak artu zuen. Cam bere bigarren semea, lo zetzan lekura joan zitzaion, eta onestasunari ezdagokion erdi-agerian ikusi zuenean, estali bearrean, irten eta farra-irrian beste anaiai esan zien, aita nola zetzan; baña oiek albista onekin lotsaturik, kapa bat artu, eta begiak alboronz zituztela joan, eta begiratu ere gabe estali zuten.\nNoek, esnatu, eta jakin zuenean, Camek zer egin zion, bere madarikazioa bota zion, ez bere buruan Cami kutxatik irten ondoan, Jainkoak bedeinkatua izan zalako, ezpada Camen laugarren seme Canaani; eta esan zion beste anaiaen mendeko izan bearko zala. Gero Sem eta Jafet bedeinkatu zituen, eta adierazo zien, zer etorkizun andi zorigaiztoko, eta bukaera negargarriaren begira zeuden; zeintzuek denborarekin munduan, gero aitatuko dan bezala, ikusi izan ziran. Sem eta Jafetek Jainkoaren bedeinkazioa, Camek madarikazioa bezala, beretu zuten, gurasoa onratzen, eta onen argaltasuna estaltzen jakin zutelako; zeñak erakusten digute, zer begirune edo errespeto gurasoai zor diegun, eta zein bildurgarria dan gurasoai farra egitea, eta naigabeak ematea.\n3. Babelko Dorrea\nNoeren humeak zabalduaz zijoazen: eta eun urteren buruan ainbeste askotu edo ugaritu ziran, non elkargandik aldegin, banakatu, eta nor bere bazter jakiñean bizitu bearrean arkitu ziran. Ordea lanbide oni buru-eman baño lenago, elkarri esan zioten: Ots, uri bat egin dezagun, eta uri onetan zerurañoko Dorre bat, gure izena mundua mundu dan artean gordeko duena. Lanbide onetan ogeita amar urte igaro zituzten; eta Jainkoak oien arrokeria beeratu naiez, arteraño guziak izan zuten itzkuntza bakarra, bat batetan nastu, eta batak besteari ezin adierazoz ipiñi zituen, eta lanari laga bearrean arkitu ziran; argatik uriari deitu zioten Babilonia, eta Dorreari Babel-koa, zeñak esan nai dute nasmena edo naspilla.\nDenbora onetan etxejaun edo familiaetako buruak irurogeita amar ziran; zeintzuetatik bakoitzari bere itzkuntza berezi bestek etziekiena Jainkoak eman zien, eta beren arrokieriarekin beretu zuten elkar ezin aditua ikusirik, or-emen, mundu guzira, nor bere etxekoakin, uste baño ere lenago, zabaldu bearrean arkitu ziran, eta ogia irabazteko bidea guziak sakabanatuta, artu zuten.\nEskritura santak ez digu esaten irurogeita amar itzkuntza oiek zein ziran, baña jakintsuen iritzian oietatik bat gure Euskera zan. Tubal, Noeren billoba, edo Noeren seme Jafeten semea bere etxekoakin etorri zan munduaren alderdi au gizakumez betetzera, eta Españan lur-egin zuenean, itzkuntza au emen sartu zan, eta geroz badirau, len Erreinu guzian bezala, orain bazter menditsu oietan baizik gordetzen ezbada ere.\nNoek bere hume, eta ondorengoen banakatze au ikusi zuen; baita ugoldea mundura erakarri zuen gaiztakeria berriz ere gizonetan sartu zala, eta bere atzeneko urteetan min onekin bizi izan zan, eta bederatzi eun, eta berrogeita amar urtekoa il zan, Jainkoa bere egunetan leialkiro serbituta. Bere aiton Adan, eta beste Patriarkak landu eta erabilli zuten lur-bazterraren jaun eta jabetzat bere seme Sem utzi zuen.


elgoibarren.net orainkaria - Apustua\nAzal-orriaBlogakAlbisteakElkarrizketakBARRENGida Komertziala MediatekaBideo Inkesta\tAzal-orria Blogak Apustua Blogak\nOkil BeltzakMokoka eraikizZaborren inguruko azken berriaktestu gehiago\tMorkaikoElgoibartik mendira begiraEuskal Herriko narrastiak ezagutzeko irteeratestu gehiago\tAinhoa LendinezLoramenAske Guneatestu gehiago\tElgoibarko IzarraIzarren HautsaEuskara Nafarroan: atzerakada etengabearen kronika testu gehiago\tBlog gehiago\tPublizitatea\tApustua\tAsier Etxaniz\t2009-06-08 22:03\tEz dakit zehatz noiz hasi ginen, baina aspaldian ohitura dut hauteskundeetan, lagun batekin apustua jokatzekoa. Sagardotegiko afaria izaten zen lehen, baina azken honetan, saria sofistikatu behar izan dugu etxeko egin beharrak tarteko, eta hara zertan geratu ginen, galtzaileak, erabakitzekotan utzi genuen kontzerturako sarrerak, autoa eta txofertza ipiniko zituela.\nApustu ezberdinak egin izan baditugu ere, oraingo honetan Elgoibarko botoekin egitea erabaki genuen, Iniziatiba Internazionalistak 800 boto baietz/ezetz. Gu bai soziologoak! Hauteskundez hauteskunde inkesten beharrik gabe sumatzeraino herrikoen bozka intentzioa...\nGaur goizean elgoibarren.net honetan emaitza ikustean, mezu bat bidali diot lagunari, 769 botorekin irabazle aitortuko ninduelakoan, baina bai zera, harrituta erantzun dit, bart 823 edo zirela, eta aktetan ere hala jaso zutelakoan zegoela.\nGerora berriak prentsara egin du jauzi eta Elgoibarren ezezik, auzoetan ere beste horrenbeste jazo da. Inpugnazioak izango dira bai eta dena delako ebazpenak ere, baina zerbaitek diost apustu hau garbi jokatzera galdua beharko nukeela.\nBaina noiz ikusi duzue apustularia justiziaren izenean amore ematen, are gehiago Rubalcabaren bermea alde izanda. Zertan hasi eskua zabaltzen. Lehenbailehen kobratu eta kito! Tourreko porretan ere, ez dira kontuan hartzen positibo berantiarrak.\nKontu hau lagunarteko apustu soil bat baino ez balitz...\nIkus hemen: Asier Etxanizen testu guztiak Notizi honen berri ematekoKomentarioakKomentarioak egiteko izena eman behar duzu. Sartu hemen\tHurrengoa >


Vitoria-Gasteizko Udalaren web-orria - Ataria - Eskola programa\nAtariak hezkuntzako programak eskaintzen dizkie ikastetxeei. Bioaniztasunaren eta natur ondarearen inguruko jarduerak dira, Haur Hezkuntzari, Lehen Hezkuntzari, Bigarren Hezkuntzari, Batxilergoari eta Prestakuntza Zikloei zuzendutakoak.\n...irakurri gehiago eskola programari buruz\nIrakasleentzako materialak prestatu dira. Hainbat unitate didaktiko sortu dira eta ikasleen bisiten aurretik eta ondoren egin beharreko zenbait jarduera proposatu dira.\nPlanifikatu eskolaren bisita\nAtariaren bisitaldian zehar landuko den unitate didaktikoaren helburuak betetzeko, garrantzitsua da irakasleen laguntza edukitzea bisita baino lehen, bisitan zehar eta bisitaren ondoren, ikasleek etekin handiagoa lortu ahal izango baitute horrela.\n...irakurri gomendio gehiago\nGarrantzitsua da ikasleei gogoraraztea jantzi eta oinetako egokiak ekarri behar dituztela, bai eta arkatza edo bolaluma ere.\nAzkenik, gogoan izan janaria ikastetxeak ekarri behar duela, baina gainerako jarduerak doanekoak direla.


ELHUYAR Basque Research - Albistea: Bidea urratzen ari dira heste lodiko minbiziaren diagnostiko goiztiarra lortzeko\nHasiera > Albisteak > Bidea urratzen ari dira heste lodiko minbiziaren diagnostiko goiztiarra lortzeko\nBidea urratzen ari dira heste lodiko minbiziaren diagnostiko goiztiarra lortzeko\nNoiz argitaratua: 11/10/26 | Kategoria: Ikerketa | Gaiak: #Orokorrak #Biziaren zientziak #Osasuna\nTesiaren egilea, Itxaro Perez Urzelai. , Itxaro Perez Urzelai\nEpe luzera heste lodiko minbiziaren diagnostiko goiztiarra erraztu dezakeen ekarpena egin du Itxaro Perez UPV/EHUko biokimikariak. Peptidasa izeneko entzimen aktibitate edo lan-erritmoari erreparatu dio, zehazki: hura nola aldatzen den aztertu du, gaitzaren fase desberdinetan dauden ehunak alderatuta. Gorabehera horiek ondo bereiziz gero, baliagarriak lirateke etorkizunean, minbizi-mota hori garaiz nola detektatu jakiteko. Ikerketa-lerroa hastapenetan dago oraindik, baina zabaldutako bideak gako asko eman ditzake. Aurreneko emaitzok doktore-tesi batean defendatu ditu ikertzaileak, Peptidasen aktibitatearen aldaketak heste lodiko neoplasietan izenburupean.\n“Heste lodiko minbiziak ez dauka inolako sintomarik berandu samar den arte”, adierazi du Perezek. Horrenbestez, diagnostiko goiztiarra lortzea da ikertzaileen erronka alor zehatz horretan. Zorionez, ikerketarako eta erkaketak egiteko, behintzat, baditu ezaugarri egokiak gaitz horrek: “Tarteko fase bat du, adenoma izenekoa. Minbizitzat jo daiteke kontrolik gabeko zelulen hazkuntza dagoen heinean; baina onbera da. Tarteko fase hori daukagunez, ona da erkaketarako: ehun osasuntsua har dezakegu lehenik, adenoma gero, eta minbizia bera ondoren. Beste gaixotasun batzuetan, ordea, minbizia gaiztotu egiten da zuzenean, eta ehun osasuntsuarekin bakarrik konpara daiteke”. Hala, peptidasen aktibitatearen bilakaera ikusteko aukera izan du, gaixo bakoitzari heste loditik (kolonetik, zehazki) hiru lagin-mota aterata: ehun-zati osasuntsu batetik, adenoma batetik, eta garatuta dagoen tumore gaiztotik.\nOdol-laginak, ekarpen handiena\nHeste-laginak ez ezik, plasma ere aztertu du Perezek, minbizi hori duten pazienteen eta osasuntsu dauden zenbaiten odol-laginak alderatuta. Hain zuzen ere, horixe du ekarpen handiena tesiak: gaitzaren zantzuak odolean bertan aurkitzeko urratsak egin izana. “Pazientearengandik plasma lortzea gauza erraza da. Diagnostiko goiztiarra egiten lagunduko balu, oso metodo baliagarria litzateke kliniketan aplikatzeko”, azaldu du.\nLehen ere baliatu izan da plasma, beste minbizi-mota batzuetan, peptidasen aktibitatea aztertzeko. Perezek, adibidez, luze jardun du giltzurrunetako minbizia ikertzen, UPV/EHUko Fisiologia Saileko lankideekin batera, eta besteak beste bide hori urratu dute. Baina heste lodiko minbizian gutxi jorratutako eremua da peptidasena, eta nahiko desberdintasun handiak aurkitu dituzte: “Giltzurrunetan ikusten dugu peptidasa horietako askotan aldatzen dela aktibitatea, baina heste lodian ez da horrelakorik gertatu. Batzuk aldatzen dira, eta beste batzuk, ez. Hori ez zen gauza jakina guretzat”.\nHorrenbestez, aldaketak izaten dituzten peptidasa zehatz horien neurketa plasmatikoa tresna erabilgarria bihur daiteke epe luzera, heste lodiko minbizien diagnostikorako. Baina ez hori bakarrik; minbizia zer fasetan eta egoeratan dagoen, horren arabera ere desberdin gertatzen baitira aktibitate-aldaketok. Horrek esan nahi du plasman peptidasak neurtzea baliagarria izan daitekeela pronostikorako ere.\nLortutako emaitzek bidea pixka bat argitzen badute ere, ikerketa sakonagoak egin behar dituzte orain, minbizi horren sorreran, bilakaeran eta zergatian peptidasek zer garrantzi duten zehazteko. Esaterako, ateratako ondorioak egiaztatu behar dituzte beste bide batzuetatik, entzimon beste ezaugarriei ere erreparatu… Horri lotuta, Perezek eta haren lankideek beste pauso bat emateko asmoa dute datorren urtetik aurrera: “Guk aztertu ditugun laginak 2007 ingurukoak izan dira. Bost urte igaro direnez, hurrengo ikerketa gaixo horien biziraupenaz egingo dugu (hala nola zenbatek jarraitzen duten bizirik). Zer gertatzen den ikusi nahi dugu; gehienbat, pronostikoa nolakoa den”.\nItxaro Perez Urzelai (Beasain, 1981) Biokimikan lizentziaduna da. Gorka Larrinaga Enbeitaren (UPV/EHUko Leioako Erizaintza Unibertsitate Eskolako irakasle agregatua) eta Begoña Sanz Echevarriaren (UPV/EHUko Medikuntza eta Odontologia Fakultateko irakasle atxikia) zuzendaritzapean idatzi du tesia. Hain zuzen ere, Medikuntza eta Odontologia Fakultateko Fisiologia Sailean defendatu du. Bertan egin du ikerketa, eta elkarlanean jardun du Gurutzetako Ospitalearekin zein Sevillako Kimika Ikerketen Institutuarekin (CSIC). Gaur egun, Leioako Erizaintza Unibertsitate Eskolako lan-kontratuko bitarteko irakaslea da Perez.\nTesiaren egilea, Itxaro Perez Urzelai., Itxaro Perez Urzelai


Egin zaitez erakunde laguntzaile - REAS EUSKADI\nErakunde bazkideez gain, REAS Euskadik sustatzen du beste ekimen batzuek sarearen lana lagundu ahal izatea eta ekonomia solidarioa hedatzen lagundu ahal izatea.\nHurbileko erakundeak dira, REAS Euskadirekin bat datozenak, eta, agian, elkartzeko baldintza guztiak betetzen ez dituztelako, edo berekin dakartzan konpromisoak hartu nahi ez dituztelako, sarera hurbildu nahi dute eta hainbat modutan lagundu (ekonomikoki, borondatezko lanarekin, etab.), ekonomia solidarioa hazteko eta eragin handiagoa izateko.\nREAS Euskadirentzat oso garrantzitsua da, sare gisa hazteaz gain, beste erakunde batzuekiko konplizitateak ehuntzea, gizartean presentzia handiagoa izateko, bai eta zubiak eraikitzea ere, hainbat modutan ekonomia eta gizartea eraldatzen laguntzen duten ekimenekin.\nZure erakundearen kasua hau bada, jar zaitez harremanetan sarearekin eta azter ezazu zertan zehaztu daitekeen zure lankidetza.\nEkarpen ekonomikoa Zenbatekoa(€)\nErantsi hemen zure logotipoa eta REAS Euskadin erakunde laguntzaile gisa sartzeko eskaera egiteko zuen motibazio-gutuna:


Jokoak Best emaitzarik of skill doan - Page 4\nZure helburua da maila bakoitzean irteera iristeko. Kolore lerro zeharkatu lerro kolorea janzten duzu.\nJohnny barrikak botatzen dituzte eta Texas zerua baino gehiago egin du, betiere, ahalik eta. Bildu bola gorri stunts egin airean.\nBi galtzerdi Aurki zehazki berdin eta arrrástralos ezkerrean leiho txiki daude. Presarik, denbora zure aurka martxan dago.\nNanobot eramaten injekzio ataka dodging oztopoak moldea. Portuan beharrezkoak diren materialak biltzeko bidean baduzu bakarrik zabalduko da.\nEragozten etsaiaren soldaduak suntsitu blackwak helikopteroa izan da filmatu behera. Erosketa arma berriak dirua maila bat irabiatu denbora guztietan irabazi du zurekin.\nGet out bunnies guztiak kapsula edo gaiztoaren hunter aldentzeko erregosia goxoa egingo haiekin. Bunnies azenarioak irakasteko bere jarraitu behar, eta ihes egin ahal izango dute.\nRobinson familiaren entrega personal zaude, eta haiek hoztu aurretik pizzak entregatu behar duzu. Sahiestu Dinosauroak txakurrak edo zure autoa gurpilen du jaten. GPS erabiliz zure helmugara garaiz iristeko galtzen zara bada.\nPizza entrega erronka


Michelinek bigarren lan-erregulazio bat adostu du, Euskal Herriko 4.000 langileri eragingo diena\nGasteizko eta Lasarteko Michelinen lantegietako 4.000 langileri eragingo die multinazionalak Espainiako Estatu mailan ezarriko duen aldi baterako lan-erregulazio txosten berriak. 70 eguneko iraupena izango du eta irailaren 15era arte luzatu daiteke. Ekoizpenaren beherakada erabili du argudio modura enpresak.\nMichelin multinazionalak aldi baterako lan-erregulazio espediente berri bat jarriko du martxan Espainiako Estatuko lantegietan. Txostenak Gasteizko (Araba) eta Lasarteko (Gipuzkoa) fabriketako 4.000 behargini eragingo die zuzenean; hain zuzen, 3.500 langileri Gasteizen eta 500 langileri Lasarten. Datorren astean jarriko da indarrean, eta momentuz 70 eguneko iraupena izango duen arren, irailaren 15era arte luzatu daiteke. UGT, CSI eta CCOO sindikatuekin adostu du espedientea enpresak, Covid-19 birusaren hedapenagatik ekoizpenean izan den beherakada argudio modura baliatuta.\nPlantillaren gehiengoari eragingo badio ere, aldi baterako erregulazio txostenetik kanpo geratu dira zenbait sektore; hala nola, aitatasun edo amatasun baimena dutenak, borondatezko eszedentzian daudenak edota ekainaren 30etik aurrera langabeziarako eskubiderik izango ez dutenak. LAB sindikatuak salatu du sektore zaurgarrienak izango direla kolpatuenak eta azpikontratatutako langileek ez dutela "inolako bermerik" izango.\nCovid-19aren hedapenaren lehenengo egunetan, Michelinen Gasteizko eta Lasarteko lantegiak ixtea lortu zuten langileek. Salbuespen egoeraren aurretik ere borroka ugari abiatu zituzten Lasarteko Michelineko beharginek, lan baldintzen defentsan.


1199-04-06 - 1216-10-19\nBeaumont Palace , 1166ko abenduaren  24a\nNewark-on-Trent , 1216ko urriaren  19a (49 urte)\nIsabel, Countess of Gloucester (1189-09-05 (Gregorian) - 1199 (Gregorian))\nOliver fitz Regis\nJoan Ingalaterrakoa (Oxford, 1166ko abenduaren 24a – Newark-on-Trent, Nottinghamshire, 1216ko urriaren 19a), Joan Lurgabea (ingelesez: Lackland, frantsesez: Sans Terre) ezizenez ezaguna, Ingalaterrako erregea eta Akitaniako dukea izan zen 1199 eta 1216 bitartean. Haren agintaldian geratu zen Lapurdi Akitaniako dukerriaren barnean, eta bera errege zelarik hornitu zen Baiona hiri-gutun berri batez (1215).\n1202. urtean, Filipe Augusto Frantziakoak Normandia, Anjou, Maine, Turena eta Poitou gabe uztea deliberatu zuen, Elisabet Angulemakoa berekin eramateagatik (orduan hasi zitzaion Lurgabea esaten Frantzia aldean). Filipe Augustok Normandia konkistatzeari ekin eta Arturren esku utzi zuen gainerako lurraldeak hartzeko kargua. 1203. urtean Joan Lurgabeak berak hil zuen Artur, eta Bretainia gabe geratu zen, bertako matxinadari ezin eutsi izan ziolarik. Ondoko urteetan Normandia (1204) eta Turena (1205) galdu zituen. Bere agintaldiko azken urtean sinatu zuen errege agintearen mugak zehazten zituen Magna Carta (1215).


SOS OSTALARITZA: Azoak 15 eta 18 kazerolada\nAlbisteak 14 Azaroa 2020\nJada 8 hilabete betetzera goaz pandemia nazkagarri hau hasi zenetik. Lehenak izan ginen erabakiak hartzen. Gure iniziatibaz, alarma egoera baino egun bat lehenago gure txokoen ateak itxi genituen guztion osasuna jokoan baitzen.\n15 egun besterik ez ziren izango eta dena ongi aterako zela esaten ziguten telebista, egunkari zein irratiek. Dena ongi aterako dela, laguntzak jasoko genituela, ERTEan sartzeko aukera genuela, laguntzak, laguntzak eta laguntzak. Errealitatean aldiz, lan egin ezin eta diru-laguntza exkaxak.\nZortedunak izan giñen batzuk, diru laguntza urri horiek, alkilerra ordaintzeko ere balio ez zutenak, epean garaiz jaso genituelako. Beste batzuek hori ere ez zuten izan.\nLehenengo hilabetean mozolo aurpegiarekin begiratzen genuen balkoietatik, enpresa askok zabalik jarraitzen zutela ikusirik, "nola demontre elkartu behar dira 150 pertsona enpresa batean, nik ezin ditut 4 ohiko bezeroei kafea zerbitzatzeko ateak ireki."\nPandemia aurrera, atean armiarma sare elegante berria, diru iturririk gabe eta betiko gastuekin, kalera ezin irtenik, lanik ezin eginik, eta eguneko orduro, minuturo zein segundoro burua bihurriturik. Baina lasai esaten zuten albisteek, ez baituzue autonomo kuota ordaindu beharrik.\nUztailan, normaltasun berria iritsi zen, fase lioso, korapilatsu eta multa-zaleen ostean. Kasuek gora egin zuten eta kriminalizatu egin gintuzten. Gaua kendu ziguten, aforoak gutxitu zizkiguten, neurri gogor eta zehatzak ezarri zizkiguten. Guk onartu eta bete egin genituen, eta nola bete!\nGure negozioen ateak itxi behar izanez gero, gutxienez, curriculumeko prestakuntza osagarrien saila amaitezina izango dugu; desinfektatzaile profesionalak, poliziak...\nPoliziak!!! Gure kargu geratu zen jendeak neurriak bete behar izatea, musukoa janztea, eskuak desinfektatzea, segurtasun distantziak mantentzea... Eta nola ez, irribarre batekin aurpegian, pertsona ororen kexak entzunez, gure negozioak pixkanaka dardarka beheraka doazela ikusirik, eta gainera honi aurre egiteko inongo laguntza, baliabide eta aukerarik gabe aurrera jarraitu genuen.\nAbuztua pasata, kasuak gutxitzen eta gauzak normaltzen joan ziren, baina neurri zorrotzekin lan egin behar izateaz gain, kriminalak izaten jarraitu genuen. A zer nolako tristura herria eta tabernak hutsik ikusita. Bazkaltzerako orduan oraindik, birus puta honen albisteak "ikusi" eta "entzutean", uztaileko Ordiziako tabernen kaleen irudiak ikusi beharra, jakinda kasuen %3,5 besterik ez dela ostalarion negozioetatik irten. Hori bai, trenak beteta, elizak beteta, amateur kirolak martxan jartzen eta beste zenbait gauza sinistu ere ezin genituenak.\nHala eta guztiz ere, esan beharrean nago, ostalariok, merkataritza txikiko dendariek, enpresa txiki edota familiarrek, taxilariek, eta beste sektoretako autonomo eta langile askok zerbait badugula:\nlangile amorratuak garela!!!\nGure ametsengatik lan egiten dugulako eta lanean jarraitzeko amorratuta gaudelako lehen egunean ateak irekitzean genituen ilusio eta gogo berdinekin. Eta eutsiko genioke, ateak irekitzeko eta denbora luze batez inongo etenik gabe eta neurri zentzudunekin lan egiteko aukera izango bagenu, kasu batzuetan betirako pertsianak jaitsi behar izan dituztelako eta ondorengo hiletan jaitsi behar izango ditugulako, tamalez.\nAurreko urteetako fakturazioaren herenarekin edota gutxiagorekin iritsi ginen urrira eta egoera berriro ere iluntzen hasia zela zirudien. Albisteek kasuak gora zihoazela zioten eta honen aurrean neurri gehiago hartzen hasi beharrean zeudela zioten, ostalaritza itxi behar ote zen, autonomia erkidegoetako mugak itxi behar ote ziren, konfinamendu berri bat behar ote zen galdetzen zuten.\nAzaroa iritsi eta aiba! Mugak itxita, aiba! semaforo gorria duten herrietan tabernak 21:00tan itxi beharra, aiba! ez azkenean ez, danok 23:00tan. Erotzekoa.\nEta azkenik azken bi aste hauetakoa, odola irakiten jarri gaituena.\nCon fecha de hoy el cobro de la cuota de autónomos ha sido un poco más alta que la que le han cobrado hasta la fecha.\nLa razón es que la cotización por contigencias profesionales y por el cese de la actividad se ha incrementado un 0,3% sobre la base de cotización.\nPuesto que el incremento tiene caracter retroactivo, la diferencia en la cuota de autónomos de Enero a Setiembre la cobrarán en unas semanas.\nAdemás de eso, si Ud en marzo solicitó el cese de la actividad y no pagó la cuota de autónomos mensual correspondiente, este mes de octubre la TGSSocial va a cobrar la parte de\nla cuota de autónomos de los días de marzo que no estuvo en cese de la actividad ( la mayoría obtuvo el cese a partir del 14 de marzo).\nSi tiene alguna duda, envien un email y le responderemos lo antes posible.\nBadaezpada irpf-a ere kobratu digute, beste hainbat zergekin batera, asko kostatzen baitzaie dirua biltzea. Ostegun gauean, gobernuak telebistan hitz egin behar zuenean, denon tamalerako, ostiralean ateak itxiko dira esan ziguten.\nDilema earra. Berriro ere ertean sartu, laguntza exkaxa jaso eta hilabetea negatiboan bukatzea? negozioarekin aurrera egiteko, berriro ere, irabaztea hainbeste kosta eta bukatzen ari zaizkigun aurrezkiekin ordaindu beharko ditugu zergak, alkilerrak, eta abar, lan eginten uzten ez digutenean? Nola esango diot nik nire tabernatxoarengatik dana eman duten lankideei lanik eskaini ezin dietela? Egunero tripak janaria eskatzen digu pertsona orori.\nEdota take away eta delivery zerbitzuaz baliatu eta aurrera egiten saiatuko gara?\nAstelehena, pedidoak iritsi dira eta eguerdirako mezua. Ezin da eramateko kaferik zerbitzatu, agur lehen ilusioari. Bigarrenari deritzola, janaria etxera eramateko zerbitzua baimentzen da. Eta alkohola? Supermerkatu, denda,... nahiduenak saltzeko aukera du ostalariek izan ezik?Zer da hau? Tonto aurpegia al daukagu?\nDirulaguntzak emango dituztela berriro ere, eta iristen ez badira?\n4 hilabetez negozioak martxan jarraitu beharko duela diote diru laguntza jaso ezkero, baina 4 hilabete horietan ateak irikitzeko aukera izango al dugu? Lana "normal" eta era konstante batean egiteko aukera izango al dugu?\nAski da, ez gara kriminalak, lan egin nahi dugu, eta gure negozioen ateak ixteak eragin latzak dakartza bizkarrean, politikarien bizkarrean. Zer gertatuko da herrietako komertzio txikiekin, herria, behin tabernak itxita, hutsik geratzean? Zer gertatuko da ostalarien hornitzaile diren empresetan? Zer gertatuko da harakinak jatetxeei haragirik saltzen ez dienean? Zer gertatuko da jendearekin gosea pandemi bihurtzean? Zer gertatuko da....\n8 hilabete eta erantzunen zain oraindik.\nOstalarion ateak itxi behar baldin badira denon segurtasuna bermatzeko, itxi. Baina itxi ezkero ez eskatu ez zergarik ez ezerrik, eta Europako beste herrialdeetan bezalaxe dirulaguntza duinak eskaini itxiera honek kaltetzen gaituen pertsona orori, zuek ari baitzarete gure ateak ixten!\nAmaitzeko, urte honetan bizitako guztiagatik eta bizitzeko geratzen zaizkigunagatik, bai urte honetan eta ondorengoan(etan)🤞, ostalariei, komertzio txikietako dendariei, taxista, autonomo, bezero lagun... eta estatu kapitalista eta berekoi honek hartutako erabakiek kaltetutako guztiei, igande honetan eta datorren asteazkenean Ordiziko plazan antolatutako kazeroladan parte hartzera dei egiten dizuegu, bada garaia eta gure haserrea, inpotentzia, tristura eta dena delakoa adierazteko,\nBUILA APUR BAT EITTEKO 💪💪💪💪💪\nEskerrikasko aldez aurretik, eta milesker bihotz-bihotzez ematen hari zareten laguntza, besarkada eta babes beroenengaitik, zuengatik ezbalitz ez baikenu ohetik altsatzeko gogorik izango. Agur bero bat!


N-636 errepideak hirugarren errei gehigarria izango du Elorriotik Kanpazarrera\n11·06·22 | 13:52\nBizkaiko Foru Aldundiak N-636 errepideko lanak amaituko dituela iragarri du larunbat honetan, hirugarren errei bat jartzeko. Zehazki, datorren asteazkenean irekiko da Elorriotik Kanpazarko mendatera doan 1,6 kilometroko tarte hori. Datu ofizialen arabera, obra honek 3,4 milioi euroko inbertsioa ekarri du 2020tik.\nHirugarren erreiak ibilgailu astunak aurreratzeko maniobrak errazten ditu eta segurtasun handiagoa ematen dio bideari, tartearen funtzionaltasuna eta ibilbide-denborak hobetuz. Bi zatietan proiektatu den jarduketarekin ibilgailu arinen kasuan puntako orduetan Kanpazar mendatearen ibilbidea batez beste 4,5 minutuz murriztea espero da (Elorrio-Arrasate/Mongragon norabidean), arintasuna eta ibilgailu astunen aurreratze segurua errazteaz gain.\nBizkaiko eta Gipuzkoako Foru Aldundiek sinatutako akordioaren ondoren, errepide horrek dituen trazadura-alternatibak aztertuko dira. Zehatzago esanda, eraikuntza-proiektu batek eskatzen dituen parametro guztiak aztertuko dira, ingurumen-inpaktuak, oztopoak, konponbide egokienak eta horrek ekarriko duen inbertsioa barne. Interbiak Bizkaia sozietate publikoak lizitatuko du azterlana, eta Bidegi sozietate publikoarekin batera finantzatuko da, erdibana. Proiektuak 180.000 euroko aurrekontua du eta gehienez 24 hilabeteko iraupena.\nN-636 errepidea, Arrasate eta Elorrio artean, Kanpazar mendatea zeharkatuz, Lehentasunezko Sarearen parte da. Errepideak ibilbide luzeko bidaiak bideratzen ditu, eta erabiltzaile askok AP-8 eta AP-1 ordainpeko autobideen alternatiba gisa erabiltzen dute. 14 kilometroko errepidea da eta lanegunetan batez besteko intentsitatea 7.700 ibilgailu ingurukoa da; horietatik % 19,1 ibilgailu astunak dira.


Hezkuntza Proiektuak Ermitaberrin\n2022-04-11 por Ermitaberri Ikastetxe Publikoa\nAzken urteotan bezalaxe, Ermitaberrin Nafar Gobernuak fruta eta barazkiak jateko bultzatzen duen kanpainan parte hartuko dugu. Programa hau, Haur Hezkuntzako ikasle guztiei zuzendua dago.\nFruta banaketa 2022ko apirilaren 12an hasiko da eta 10 asteko iraupena izango du, ekainaren 22a arte, hau da, ikasturtea bukatu arte. Horrela, 10 aste hauetan zehar Nafar Gobernuak Haur Hezkuntzako ikasleentzat fruta eta barazkiak dohainik banatuko ditu.\nHezkidetzarako Inauteriak 2022\n2022-02-08 por Ermitaberri Ikastetxe Publikoa\nErmitaberri Ikastetxe Publikoan, hezkidetza-eskola garen aldetik, metamorfosiaren garai hau\nmodu positiboan erabiltzeko asmoa dugu, eta gure ikasleak mozorroen bidez askatasunez\nadieraztera gonbidatzen ditugu.\nAurten, Inauterien gaiaren bidez, historian zehar emakumeak izan duen papera aitortu nahi\nizan dugu. Emakume erreginak, zientzialariak, margolariak, diseinatzaileak, astronautak eta\nhegazkinlariak ere badaudelako.\nIkasmaila bakoitzak, horietako bat aukeratu du bere mozorroa inspiratzeko.\n2021-11-02 por Ermitaberri Ikastetxe Publikoa\n2021/2023 ikasturterako Hezkidetza Identitate Plana aurkezten dugu. Hezkidetza-programak irakasleen hezkidetza-gaitasuna hobetzea du helburu, haiek lortu behar baitute ikasleek gara dezatela gizonek eta emakumeek elkarren arteko berdintasunean bizitzeko beharrezkoa den gaitasun soziala.\nAntzerkia: “Balones rosas y Barbies carpinteras”\n2020-03-04 por Ermitaberri Ikastetxe Publikoa\nMartxoaren 10ean, Baluartera joango gara, antzerki bat ikustera. Antzezlan honek genero estereotipoak apurtu, aniztasuna errespetatu eta berdintasun eta inklusibitatearen aldeko balioak garatzen ditu.\nAzken urteotan bezalaxe, Ermitaberrin Nafar Gobernuak fruta eta barazkiak jateko bultzatzen duen kanpainan parte hartuko dugu, “Osasuntsu Hazi” programan hain zuen ere. Osasuntsu Hazi programa Haur Hezkuntzako ikasle guztiei zuzendua dago. Hemen informazio gehiago duzue.\nOsasuntsu Hazi programa 2020ko martxoaren 2an hasiko da eta 12 asteko iraupena izango du, ekainaren 5a arte, hau da, ikasturtea bukatu baino bi aste lehenago. Horrela, 12 aste hauetan zehar Nafar Gobernuak Haur Hezkuntzako ikasleentzat fruta eta barazkiak dohainik banatuko ditu.\nPrograma honen helburua ikastetxe desberdinetako ikasleen arteko elkarbizitza bultzatzea da, baita ingelesaren ikaskuntza indartzea eta motibatzea, ingelesa gelatik kanpo erabiltzeko aukera emanez, testuinguru naturaletan. Komunikatzeko eta ikasteko hizkuntza bakarra ingelesa izanen da. Beti ere Lehen Hezkuntzako 5. mailako ikasleek parte hartuko dute.\n95 ikasleko 27 txanda antolatuko dira, 5 egunekoa bakoitza (festa eguneko asteetan salbu), astelehenetik ostiralera bitarte. Horietan Nafarroako hainbat ikastetxetako ikasleak elkarrekin biziko dira ondoko egoitzetan:


Patxin eta Potxin pailazoen antzezlana gaur Urkizuko parkean - etakitto.eus\nPatxin eta Potxin pailazoen antzezlana gaur Urkizuko parkean\nETA KITTO 2016, Eka 22\nGaur arratsaldean, 19:00etatik aurrera, Urkizuko parkean izango ditugu Patxin eta Potxin pailazoak. Urtero lan berri bat prestatzen dute eta aurtengo “Herriko jaiak” izeneko ikuskizunean “hiritarren bizitzara moldatzen ari diren artistak dira Patxin eta Potxin. Suhiltzaileen, zerbitzarien eta abarren jardunak ezagutuko dituzte, ikuslegoaren laguntzaz“.\nDena dela, ez da izango gaur Urkizun umeendako egongo de ekitaldi bakarra. Izan ere, 17:00etatik 20:00etara papiroflexia eta “aurpegia margotu” tailerrak egongo dira bertan. Aurten txosnak Txaltxa Zelaian jarriko dituztenez, umeentzako barraka batzuk Urkizuko parkean jarri dituzte. Eta horiekin batera haurrentzako ikuskizun ugari izango ditugu Eibarko behekaldean.\n#Patxin eta Potxin#Sanjuanakpailazoak\n« Akondiako San Pedro konjuroa uztailaren 3an Kulturaleko lokala itxita egongo da udan »


EH Bilduk negoziazioan izan duen jarrera eskuzabalak, udal gobernuaren erantzun zurruna topatu du parean - - Aiurri.eus\nEH Bilduk negoziazioan izan duen jarrera eskuzabalak, udal gobernuaren erantzun zurruna topatu du parean\nEH Bildu Andoain 2021-02-01 16:52\n2020. urteko aurrekontua ez genuen gustoko, baina elkarrizketa eta akordioa sustatu asmoz abstentzioa eman genion. Urtean zehar udal gobernuko alderdiek gurekin izandako jarrera oso eskasa izan da. Eta horren adibide nabarmenena ostegunean onartu zituzten aurrekontuetan ikusi dezakegu.\nGure borondaterik onenarekin saiatu gara negoziatzen, baina alperrik. Aurkeztu ziguten ia 22.000.000 €ko aurrekontutik, ez digute € bakar bat mugitzen utzi. Inoiz ikusi ez dugun jarrera bat izan da hau.\nHala ere, 9 zuzenketa partzial aurkeztu genituen, hobekuntza batzuk lortzeko helburuarekin. Hori ere ez. Zuzenketa guztiak atzera bota zituzten.\nAzalpenak eman beharko dituzte, eta esan beharko dute nolatan bota duten atzera biolentzia matxistaren biktimei eskeinitako aholkularitza juridikorako zerbitzu bat martxan jartzea, edo ea zergatik gastatuko dituzten 20.000 € Xacobeo urtearen inguruko mural bat egiteko, Miranda pasealekuan aisialdi gune bat sortzearen kontra bozkatu dutenean. Benetan uste dute udalarentzat lau kotxe berri erosteko urtea dela, ur hoditeria berritzen jarraitzeko inbertsioak geldirik dituzten bitartean?\nMimendiko arrapala berria eraikitzeko gaur bertan esleipen prozesua martxan jarri zitekeen eta horren kontra bozkatu zuten, 145.000 € ko kostea duen obra bat, eta berriz ere iaz bezala 160.000 € jartzen dituzte ur kontadoreen berrikuntzak egiteko, 2020. urtean arlo horretan ezer ez dutenean egin eta oraindik udaletxean lan hau burutuko duen iturgina kontratatzeko hautaketa prozesua hasi ez denean. Juanita Alkaingo saneamendua, herriko merkataritzaren digitalizaziorako proiektua, Goiburuko plaza konpondu… ezezko botoa guztiei.\nEsango dute hori dena gerakineko diruarekin egiteko asmoa dutela. Baina jadanik ez dugu ezer sinisten. 2020. urtean ere gauza bera esan zuten, eta herria geldirik izan dute. Egia da pandemia batean gaudela baina gauza asko egin zitezkeen, eta hori ikusteko inguruko herrietara begiratu besterik ez dago.\nEHBilduk datozen egunetan etxe guztietara helaraziko duen aldizkarian ikusiko da zein proposamen aurkeztu dituen. Orain ezetz esan badute ere, egunero egunero lanean jarraituko dugu hauek aurrera eraman daitezen. Beste gai askorekin hasieran ezetz esan eta ondoren aurrera eraman dituzten bezalaxe. Gauza bera gertatzen baita zerbitzuetako pabiloi berriarekin. 2018. urtean esan genien pabiloi berria erosi beharrean, hobe zela Illarramendiko garapenean udalak eskuratuko zituen lurretan eraikitzea. Orduan ezetz, erosi beharra zegoela. Orain, hitzez esaten dute bertan egin nahi dutela, ondo dago hori baina 10 € ko partida bat jarri dute, eta guk proposatutako 30.000 €ko partida irekitzearen kontra bozkatu zuten.\nEgitasmo zehatzik gabeko udal gobernua dugu Andoainen. Agintaldia aurrera doa eta EHBilduri ezezkoa eman eta ondoren beste bide batzuetatik proiektu horiek bereganatzen saiatzen dena. Horregatik ziur gaude, oraingo aurrekontuetan ezetz esan badigute ere, etorkizunean, nahiko genukeena baino beranduago, baina martxan jarriko diren proiektuak direla. Horretan jarriko dugu gure indarra eta gogoa. Andoain hobeago bat erakitzen.


Bilboko metroaren diseinu berezia erakusketa baten batu dabe - bizkaie.biz\nBilboko metroaren diseinu berezia erakusketa baten batu dabe\nBizkaie! 2021-11-19 08:25 Kulturea\nAbandoko geltokian panel handiak ipini ditue.\nGauza jakina da Bilboko metroa, garraiobidea izateaz gan, arkitekturearen eta diseinuaren aldetik barritzailea eta apurtzailea izan zala 1995ean, inaugurau eben urtean. Horregaitik, MetroBilbao eta Bilboko Arte Eder Museoa lankidetzan dabiz ondare artistiko hori gizarteratzeko. Igaz, Otl Aicher diseinatzaileak metrorako egindako identidade grafikoa jorratu eben eta oraingo honetan bidaiariak egunero topetan dituan elementu esanguratsuenetan ipini dabe arretea.\nSarbideak (fosteritoak), geltokien egiturea, argiztapena, altzariak, kolore korporatiboak eta trenak eurak aitagarriak dira diseinuaren ikuspegitik. Norman Foster arkitektoak eta izen handiko beste sortzaile batzuek hartu eben parte metroaren ikur bihurtu diran elementuok diseinetan. Argazki, deskribapen eta bestelako elementu grafiko batzuen bidez emoten dira horreen ganeko azalpenak erakusketan.\nMomentu honetan, Abandoko geltokiko korridoreetan ikusi leiteke Metro baterako diseinuak izeneko erakusketea. Ondoren, metroaren sareko beste geltoki batzuetako hormetan ipiniko dabe. Gillermo Zuaznabar komisarioaren esanetan, Bilboko metroa aparteko lana da eskemearen argitasunagaitik, obren sendotasunagaitik eta akaberen kalidadeagaitik.\nErakusketeagaz batera, katalogo elebiduna be plazaratu dabe, euskeraz eta gaztelaniaz, Zuaznabar bera egile nagusi dala. 120 orrialdeko argitalpenean, metroaren azpiegiturea eta identidadea osotzen daben elementuen informazino zehatza topauko dau irakurleak, baita berau gauzatzen lan egin eben arkitekto, enpresa eta profesionalen zerrendea be.\nKatalogoan, ganera, material grafiko aberatsa dago, tartean koloretako 66 argazki, José Luis López Zubiriak argitalpenerako eginak, baita Aitor Ortizek 1995ean egindako beste dozena bat be. Uria goitik behera eraldatu eban lan baten azterketa formal eta estetikoa egitea izan da katalogoa argitaratzearen arrazoi nagusia.


Mercadonak 2020an Euskadin egindako dohaintzak - Mercadona\nMercadona supermerkatu fisikoen eta onlineko salmentako konpainiak 1.600 tona baino gehiago eman dizkie Euskadiko erakunde sozialei 2020an. Alegia, aurreko urtean baino % 21 handiagoa izan da erakunde sozialei elikagaitan eta bestelako produktutan egindako ekarpena, osasun-krisiaren eta krisi ekonomikoaren ondorioz.\nDohaintza horiek egunero Arabako, Bizkaiko eta Gipuzkoako elikagai-bankuei eta Gasteizko Babesgabetuen Andre Maria jantoki sozialari lagunduz egiten dira.\nGainera, 2020an, Mercadonak babesa eskaini du urtean zehar dohaintza gehigarriak eginez; adibidez, EAEko hiru lurraldeetako Gurutze Gorriari elikagaiak eman dizkio martxoan eta apirilean.\nJosé Andrés Gabilondo Arabako Elikagai Bankuko presidenteordea eta Miryam Oca Mercadonaren Euskadiko Kanpo Harremanetarako gerentea.


Adi egon seinaleari, badatoz 'MikroUhinak' — Kulturaz\nAdi egon seinaleari, badatoz 'MikroUhinak'\nAdi egon seinaleari, badatoz 'MikroUhinak' 'Urola kostako Hitza'k, 'Uztarria'k eta Kulturaz Kooperatibak 'MikroUhinak' ekimena abiatu dugu, elkarlanean, Azpeitian egiten diren (batez ere) kultur ekintzei ikusgarritasuna eman eta sarean lau haizetara zabaltzeko. Nola ez, gure webgunean jasoko ditugu ale guztiak. https://www.kulturaz.eus/bloga/adi-egon-seinaleari-badatoz-mikrouhinak https://www.kulturaz.eus/bloga/adi-egon-seinaleari-badatoz-mikrouhinak/@@download/image/mikrouhinak.jpg\n'Urola kostako Hitza'k, 'Uztarria'k eta Kulturaz Kooperatibak 'MikroUhinak' ekimena abiatu dugu, elkarlanean, Azpeitian egiten diren (batez ere) kultur ekintzei ikusgarritasuna eman eta sarean lau haizetara zabaltzeko. Nola ez, gure webgunean jasoko ditugu ale guztiak.\nEragile eta hedabide desberdinen arteko elkarlanetik, norbere berezitasunetik, emateko, jasotzeko eta irabazteko asko dugula uste dugu, elkarlanean aritzeak indarrak batu ez ezik biderkatu ere egin ditzakeelako.\nKultur ekitaldien laburpen bideoak, zuzenekoen grabazioak, elkarrizketak, erreportaiak nahiz bestelako bideo formatuak garatuko ditugu elkarlanean sortu den ekimen honen bidez.\nIkus-entzunezko euskarriek gaur egungo komunikazioan duten garrantziaren jakitun gara, eta batik bat, sarera eta sarearekin lotutako kontsumo ereduetara egokitutako bideoak izango dira MikroUhinak: laburrak, dinamikoak, freskoak eta ikuserrazak. Azpeitiko kulturgileentzat lagungarriizatea eta kultur ekimenak lau haizetara zabaldu eta ikusgarritasuna ematea da helburua.\nPasa den abenduan, Sebastian Lizasok Maialen Lujanbiori Bertsolari Txapelketa Nagusian txapela jantzi bezperatan, argitaratu genuen Uztarriak, Urola Kostako Hitzak eta Kulturaz Kooperatibak elkarlanean lehen bideoa, Beñat Lizaso semeak aita Sebastiani egindako elkarrizketa, hain zuzen ere. Indarrak batuz asko egin genezakeela ikusita, ikus-entzunezko formatua oinarri hartu eta elkarlan iraunkorra egin genezakeela ondorioztatu genuen, eta horren emaitza da MikroUhinak.\nLehen MikroUhinak argitaratu berri dugu, Azpeitiko Udal Musika Banda, Julian Barrenetxea Abesbatza eta Azpeitiko Argazki Elkartearen Karnabaletako kontzertuaren laburpen-bideoa, hain zuzen ere. Probak egiten joango gara, formatuarekin erabat gustura geratu arte. Adi egon seinaleari, MikroUhinak gelditzeko etorri dira eta.\nMikroUhinakeko ale guztiak, eta horiekin batera, egiten ditugun argazki bilduma guztiak, jasota geratuko dira Multimedia atal berrian, www.kulturaz.eus webgunearen azalean. Atal berri hau egin ahal izateko laguntza eman digun Eusko Jaurlaritzari eta posible egiten duten argazkilari, elkarrizketatzaile, talde eta gainontzekoei eskerrak eman nahi dizkiegu.


kontzertua etiketadun albisteak\nORGANO MUSIKA ZIKLOKO AZKEN KONTZERTUA IGANDEAN\nOrgano musika zikloa\nAitor Olea Juaristi (Organoa) eta Oliver de Castro Sanz(Tronpa) legazpiarra, maiatzaren 27an Igandea, arratsaldeko 19:00etan, Legazpiko Parrokian Musika ziklo honetako azken emanaldia izango da igandean, eta legazpiar bat izango dugu organista laguntzen, bakarka gutxitan entzun ohi den instrumentu batekin gainera.\nORGANO MUSIKA ZIKLOKO AZKEN KONTZERTUA IGANDEAN - Gehiago irakurri\nOrganoa eta ahotsa Parrokiko organo zikloko 2. kontzertuan.\nMaiatzaren 20an, igandea, 19:00etan hasiko den kontzertuan, Gerardo Rifon organoan eta Aitor Garitano tenorea izango ditugu protagonista. Parrokiko Organo musika zikloko bigarren kontzertua izango da.\nOrganoa eta ahotsa Parrokiko organo zikloko 2. kontzertuan. - Gehiago irakurri\nAna Belen Garcia eta Garikoitz Mendizabalen kontzertua.\nOrgano eta txistu kontzertuak irekiko du aurten Parrokiko Organo musika zikloa, igandean, maiatzaren 13an, 19:00etan. Jarraian duzu eskainiko duten egitaraua.\nAna Belen Garcia eta Garikoitz Mendizabalen kontzertua. - Gehiago irakurri\nKontzertua San Migel Ermitan.\nIgandean, ekainak 19, 12:00etan hasiko da urtero Burdinola Elkarteak sustaturik antolatzen den kontzertu hau. Aurtengoan Doinua Musika Eskolako ikasle eta irakasleez gain Azpeitiko klarinete joleak ere bertan izango ditugu.\nKontzertua San Migel Ermitan. - Gehiago irakurri\nLegazpi Musika Bandaren Neguko kontzertua Latxartegi Aretoan igandean\nOtsailaren 21ean, 13:00etan hasiko da Latxartegi Aretoan, Legazpi Musika Bandak espazio horretan eskainiko duen urteko lehen kontzertua. Sarrera doakoa izango da, aretoaren edukiera bete arte. Hori dela eta aretoko ateak 12:30ean irekiko dira eta kontzertua hasten denean itxi.\nLegazpi Musika Bandaren Neguko kontzertua Latxartegi Aretoan igandean - Gehiago irakurri\nKantu eta gitarra errezitaldia San Migelen\nMaiatzaren 26an, igandeko hamabietan, kantu eta gitarra errezitaldia izango da Motxorroko San Migel ermitan. Burdinola elkarteak deituta Amaia Azpiazu eta Xabier Ugarte oñatiarrak etorriko dira 15 pieza interpretatzera. Pieza horiek hiru multzotan sailkatu dituzte: antxinako musika (Berpizkundea), euskal musika eta XX. mendeko musika.\nKantu eta gitarra errezitaldia San Migelen - Gehiago irakurri\nELBERETH taldea, Leioako Pop-Rock lehiaketako finalean\n116 talderen artean finalera iristea lortu du Legazpiko boskoteak. Datorren ostiralean, hilak 9, Valentziako PIEL DE SERPIENTE eta Durangoko ALERTA taldearekin neurtuko da.\nELBERETH taldea, Leioako Pop-Rock lehiaketako finalean - Gehiago irakurri\nJONE ETA ETXEren KONTZERTUA GAZTETXEAN\nHilaren 30an, Jone eta Etxe kantautoreek kontzertua eskainiko dute Legazpiko Gaztetxean. Bi abeslariak disko berria plazaratu berri dute, eta Legazpiko kontzertua, aurkezpen biraren barnean kokatzen da. 22:00etan hasiko da kontzertua.\nJONE ETA ETXEren KONTZERTUA GAZTETXEAN - Gehiago irakurri


Kalorien kalkulagailua | Energia hazteko\nLehen hezkuntzako azken ikasturteetako eta bigarren hezkuntzako ikasleak.\nKalorien kalkulagailua mugikor eta tabletetarako aplikazioak elikagaiek dituzten kalorien dentsitateak lantzen laguntzen du, bai lehen hezkuntzako azken ikasturteetako ikasleekin, bai bigarren hezkuntzakoekin. Aplikazio honen bidez momentuan jakin daiteke zenbat kaloria duten 1.900 elikagai ezberdinek; horien artean ikasle batzuek gehien kontsumitzen duten janari lasterra agertzen da, besteak beste, opil industrialak eta hanburgesak. Aplikazio hau eskoletan erabil daiteke elikadura osasungarriari buruzko ikasgaietan, hain zuzen, adin horietako ikasleen gizentasun arriskutsua saihesteko tresna gisa.


Gazteei etxebizitzarako sarbidea errazteko alokairurako laguntzak abian dira - Azpeitiko Udala\nCovid-19ak eragindako pandemia garaian egoerarik okerrenean dauden herritarrak babesteko eta laguntzeko diru laguntza eta baliabideak jartzen ari da Udala. Bide horretan, berria ez bada ere, ohi baino lehenago aurkeztu dituzte gaur, batez ere, gazteen emantzipaziorako bideratutako etxebizitzen alokairurarako bideratutako laguntzak. "Pandemia honek gazteak eta gazteen egoera prekarioak ikutu ditu zuzenean; langabezia tasak gora egiten duenean, gazteak izaten dira egoera hori lehenen jasaten dutenak. Bizi dugun egoera ikusita, dirulaguntza ahalik eta azkarren ateratzeko ahalegina egin dugu", adierazi du Ainara Larrañagak. Alokairuaren erdia arte laguntzen da lerro honen bidez; bakoitzaren diru sarreren arabera. "Oso aukera ona da laguntza hau gurasoen etxetik irten nahi dutenentzat. Bizi proiektu propioa egiten gazte askori lagundu digun dirulaguntza da", zehaztu du. Hala, gurasoen etxetik emantzipatu nahi dutenak laguntza eskatzera animatu ditu. Urte osoko alokairua laguntzeko 3.600 arteko laguntzak jaso ditzekete eskatzaileek.\n"Errealitate bati erantzun garbi eta zehatza ematen dio laguntza honek; gazteen errealitate propioari erantzunez, emantzipazio bidea erraztea da helburua", gaineratu du Labakak. Hala, 250€tan alokairuan bizi daitekeela berretsi du. Azpeitiko Udalaren etxebizitza politika etxe hutsetatik abiatu zela gogorarazi du: "Etxe hutsen gaineko errekargoa jarri genuen abian lehenik, ondoren, alokairurako laguntzak jarri genituen erraztasunak eskaintzeko... laguntza honen bidez zein Bizigune programaren bidez alokairuan etxe asko dira herrian, eta alokatzeko etxe gabeziari erantzuteko lanean ari gara. Gure politiketan pauso bat gehiago emateko bidean gara", zehaztu du.\nBatez ere, gazteei zuzenduriko laguntza bada ere, mugikortasun urria duten herritarrek, bananduta edo dibortziatuta daudenek, 70 urtetik gorakoek eta alargunek ere jaso dezakete laguntza, badiltzak betetzen badituzte.\nGazteen kasuan, eskatzaileentzat Eusko Jaurlaritzaren Gaztelagun programako laguntza-eskaera egina izatea ezinbestekoa da. Laguntza horren osagarria baita udalaren laguntza. Gaztelagun laguntza ahal bezain pronto tramitatzea gomendatzen zaie alokairuan bizi direnei.\n• Alokairua ordaintzeko, gehienez, 250 euro emango ditu Udalak.\n• Alde Zaharra Biziberritzeko prozesuaren baitan, gune horretan alokairuan bizitzen jartzen direnek 50 euro gehiagoko laguntza jasoko dute. Beraz, Alde Zaharrean etxea alokatuz gero, gehienez, 300 euroko languntza izango dute.\n• Alokairuaren errentak 550 euro baino gutxiagokoa izan behar du.\n• Laguntza hamabi hilabetekoa izango da.\nUrriaren 15a arte


Fiskalaren hitzak arretaz entzun ondoren lehendabizi, “Nocturnal activity” ez dela disko berria esanez iazko “Sleepwalking” izenekoaren nahasketak biltzen dituena baizik, eta defentsarenak ondoren, non nabarmentzen den azken honetan burututako erremix lanek kantu bakoitzarengan itxura aldaketa handiak eragin dituztela, eta aintzat izanik lan horretan ez zegoen abestirik ere badagoela beste honetan, auzitegi honek estimaziorik gabe uztea erabaki du Mark Rae & Steven Christianen gaineko salaketa (“Chem Bros” delako inmobilismo delituari buruzkoa) eta “Nocturnal activity” zentzu guztietan biko ingelesaren disko berria dela baieztatzen du, Rae & Christian bakarrik hiru kantuetan agertzen diren arren. Erabaki honetan kontuan izan dira “Flashlight”, Parliament taldearen bertsio bikaina eta “Wake up” soul ariketa zibernetikoa, Bobby Womacken ahotsak jantzita. Honenbestez, Rae & Christian aske dira eskuartean duten proiektu mordoari nahi dutenean ekiteko, Madonnaren disko berria barne.\nJohn Frusciante gitarjolearen itzulerak airea eman zion RHCP taldeko jarraitzaileari. Berri ona zen hura, aurreko lanen mailari inondik inora eutsiko ez zion disko berri baten gabezi nabariei gehiegi ez erreparatzeko adina (Californication, 1999), baina ezinezkoa da zortea beti alde edukitzea. Kiedis-en mutilen kantu sorta berriak (16 guztira “By the way” berri honetan) ez dira gaur egun Red Hot Chili Peppers momentuko talde zirraragarria artean mantentzeko gauza orain arte bezala. Dena den, eta taldearen urrats bakoitza azken urteotan aurrekoa baino eskasagoa izaten ari bada ere, asko jaitsi beharko luke oraindik maila interesik gabe gelditzeko. Orokorrean giro barea duen lan berri honetan ere bada zer nabarmendu. Doinu agresiboen faltan (desagertu dira etxeko labela ziren P-Funk zati ikaragarri haiek) armoniak osatzeko duten gaitasuna bere horretan dago, neurri handi batean oraindik musikalki interesgarria den kide bakarrak sortutako pasarte melodikoei esker. Bera, John Frusciante, RHCP taldea amildegitik urrundu dezakeen bakarra da gaur egun (bide batez).\nIdeia ez da berria: Jazz musikaren elementuak egungo baliabide elektronikoek gauzatutako sofostikazioan jantzita biltzea. Helburu honek askotan saxoen eta orokorrean metalen berotasuna hartu izan du rap etorriarekin nahasteko (US3, Buckshot Lefonque). Lan honetan ordea jazzaren izaera ez dago metaletan islatua, “jazz diva” delakoen ahots apainetan baizik: Nina Simone, Dinah Washington eta Billie Holiday besteak beste (azken hau bi abestiekin) egungo ekoizle eta Dj estimatuenen eskuetan jarriak. De-Phazz, UFO, Thievery Corporation eta Richard Dorfmeister aritu dira lanean eta benetan une bikainak eman dizkiote diskoari. Aipatzekoak “Summertime” klasikoa, Sarah Vaughan-ek abestua eta Billie Holiday, zeinen “Strange fruit” iluna Tricky-ren erremixaren neurrira egina dirudiena aspaldikoa izanik ere. Diskoa jarrita uzten baduzu ez ikaratu halako batean “Hare Krishna” mantra entzuten bada zure egongelatik irteten, Tony Scott-en izen bereko abestia da, tibetar apaizen orru eta guzti, diskoari amaiera ematen.\nIsland disketxearekin argitaratutako lanen bilduma. Horrek disko bakarra uzten digu kanpoan, iazko “Blowback”. Gaitzerdi, hori izan bait zen ingeles bihurriaren ekarpenetatik arrasto leunena utzi zuena. “A ruff guide” honek baieztatzen du Tricky ez dela Tricky soilik, Tricky + Martina Topley-Bird baizik. Martina izan zen “Maxinquaye” lanetik (1994) Tricky-k sortutako oinarri infektatu haien artean zirrara sortzen zuen ahotsa, Public Enemy-ren “Black steel” abestiaren bertsioan esate baterako. “Maxinquaye” da hain zuzen, Tricky-ren lehena, bilduma honetan islada handiena duen diskoa (“Ponderosa, “Aftermath”...). Hala ere Tricky-ren hurrengo lanetako kanturik bikainenak ere bertan ditugu: “Angels with dirty faces”-en bildutakoak adibidez, PJ Harvey eta (berriro) Martina-ren ahotsen esanetara (“Singing the blues”, behin eta berriro entzun beharrekoa sinestu ahal izateko). Bestalde, kantu berririk ez dago, zertarako?


Ondarea: euskal ondare kulturala gazteei helarazteko ekimena - EUSKADI LAGUNKOIA\nondarea\tkultura\ttransmisioa\ttestigantzak\nLan dokumental honek 5 minutuko 12 bideo izango ditu; horiteako bakoitzean adineko pertsona bat izango da protagonista. Halaber, ikus-entzunezko bakoitzak pertsona horren egunerokotasuna islatuko du sakontasun osoz.\nHala, webgune honetan pertsona helduen testigantza bideoak biltzen joango gara. Bideo horietan euren esperientziak, bizipenak eta jakituria partekatuko dituzte, Euskadiko pertsonen arteko lagunkoitasuna sustatu eta bultzateko.\nLehenengo bi testigantza-bideoak aurkezten dizkizuego ondoren:


Jesuitas de Loyola Noticias - Egindako bidea aztertzeko garaia\nEgindako bidea aztertzeko garaia\nIkasturte amaiera ez da ibilbide xamurra izan inoiz. Ohikoa izaten da garai honetan, nekea albo batera utziz, esfortzu bat egitea urtean zehar gertaturiko gauza guztien artetik benetan merezi izan duena ulertzeko. Beste hitz batzuekin adieraziz: ikasturte amaiera une aproposa da ignaziotar azterketarekin ausartzeko.\nLagundiaren presentziaren bizitasuna hezurmamitu duten ehunka jarduerei begiratuz, gugan eta ingurukoengan utzi dituzten ondorioak atera behar ditugu. Horiek utzi duten aztarna antzeman behar dugu. Egiten ditugun gauza onengatik soilik balioetsiko bagenitu geure buruak, misioa curriculumaren distiraren neurriarekin epaitzen egongo ginateke. Baina balioesten duguna gure ekimen eta saiakeren atzean dagoen ontasuna balitz, orduan hobeto onartuko genuke Probintzia zerbitzurako sugarra dela. Funtsezkoa da horretaz konturatzea. Arima horrek geure porrotak onartzen lagundu gaitzakeelako ere. Beraz, urte amaiera on eta bedeinkatua izan dezazuela!\nA. Francisco Jose Ruiz Perez SJ


1789ko lapurtaren kaiera.\nEgilea(k): Etxebarria Iturrate, Arantza; Gallastegi Aranzabal, Cesar\nIzenburua: «1789ko lapurtaren kaiera»\nCadizko Konstituzioaren aldeko sermoia euskaraz, hirurteko liberalaren garaian (1820-1823).\nIzenburua: «Cadizko Konstituzioaren aldeko sermoia euskaraz, hirurteko liberalaren garaian (1820-1823)»\nEleaniztasuna eta Teknika Legegileariburuzko sinposioa.\nEgilea(k): Gallastegi Aranzabal, Cesar (Koordinatzailea)\nIzenburua: «Eleaniztasuna eta Teknika Legegileariburuzko sinposioa»\nIzenburua: «Iparraldetik dator notiziya: herriko etxeendako lexikoa»\nItzulpen juridikoa eta euskararen historia. Hizkera juridikoa eta itzulpengintza: euskararen norabideak\nEgilea(k): Gallastegi Aranzabal, Cesar (Koordinatzailea); Larrazabal Basañez, Santiago (Zuzendaria) (Koordinatzailea); Oregi Goñi, Eneko (Zuzendaria) (Koordinatzailea)\nIzenburua: «Itzulpen juridikoa eta euskararen historia»\nIzenburua: «Kongresuen berri laburra»\nMikel Arrutza (1890-1966) Bizkaiko Aldundiko euskarazko itzultzaile.\nIzenburua: «Mikel Arrutza (1890-1966) Bizkaiko Aldundiko euskarazko itzultzaile»\nIzenburua: «Zornotzako udalbatzaren aktak euskaraz 1931. urtean»


Frantzian haurrak eskolara itzuliko dira — Gaztezulo\nFrantzian haurrak eskolara itzuliko dira\nFrantzian haurrak eskolara itzuliko dira https://www.gaztezulo.eus/albisteak/frantzian-haurrak-eskolara-itzuliko-dira https://www.gaztezulo.eus/albisteak/frantzian-haurrak-eskolara-itzuliko-dira/@@download/image/children_classroom_school_learning_studying_writing_1.jpg\nKoronabirusaren krisia zeharo ezberdin ari dira kudeatzen herrialdetako gobernuak. Gauzak horrela, Hego Euskal Herrian haurrak oraindik ez dira etxetik atera, eta bitartean, Iparraldean eskolara bueltatzeko aukera izango dute maiatzaren 11n. Frantziako Hezkuntza Ministro Jean-Michel Blanquerrek adierazi duenez, haurrak pixkanaka bueltatuko dira eskolara, eta hasiera batean ez dira klaseko 15 ikasle baino gehiago izango.\nEskolara joatea ez da derrigorrezkoa izango, baina ikasketen uztea ekidin nahi dutela adierazi du Frantziako Gobernuak. Hau da ezarri duten egutegia:\nMaiatzak 11, lehen hezkuntzako eskolak irekiko dituzte eta baita sozialki gatazkatsuak diren guneetan laguntza eskaintzen duten gelak ere; horrekin batera, herri txikietako eskolek ere ateak irekiko dituzte.\nMaiatzak 18, institutu eta lizeo profesionalak irekiko dituzte.\nMaiatzak 25, ikasteko gune guztiak irekiko dituzte.\nEskoletan higiene neurri zorrotzak ezarriko dituzte, eta ziur aski haurrek maskarak jantzi beharko dituzte.


Izaro Andres: «Bizitza lasai hartzen saiatzen naiz orain» | Bizigiro | Berria\nMAITE DUT MAITE... '22' LIBURUA. Izaro Andres. Abeslaria\nPaule San Salvadorrek idatzitako '22' «nerabezaroan denok irakurri beharko genukeen liburu bat da», Izaro Andresen arabera. Liburua irakurri zuenetik, ezberdin bizi izan du bizitza abeslariak.\nIzaro Andresek (Mallabia, Bizkaia, 1993) amets bera izaten du maiz estresa duen garaietan: «Amets egiten dut gidatzen ari naizela eta kontrola galtzen dudala. Eta bizkorregi noalako izaten da». Denboraz, bizitzaz, heriotzaz, zoriontasunaz, beldurraz eta beste hainbat sentimenduz hausnartzeko aukera eman dio Paule San Salvadorrek idatzitako 22 liburuak: bere liburu kuttunak.\nZergatik da Paule San Salvador idazlearen 22 zure liburu kuttuna?\nPaule San Salvador Durangoko [Bizkaia] neska bat zen, minbizia detektatu ziotena 22 urterekin, eta handik lau urtera hil zen. Minbizia diagnostikatu ziotenean hasi zen idazten zer sentitzen duen. Nik paniko absolutua diot heriotzari: ez zahartzarokoari, espero gabekoari baizik. Liburu honetan heriotzari eta beldurrari buruzko hausnarketa asko dago; poesia ere badago, eta haren istorioak ere badaude. Oso gogorra izan behar duela ematen du, baina nik barre asko ere egin dut. Nerabezaroan denok irakurri beharko genukeen liburu bat da, orientatzeko. Beti uste dugu heriotzak urrun gertatzen direla, baina jende asko hiltzen da gazte: drama bat da, baina ikasi beharko genuke horrekin bizitzen.\nZer ikasi zenuen liburu hori irakurriz?\nBizirik egotearen kontzientzia izaten ikasi dut. Estres momentu handietan edo egoera kaskarragoetan, liburu honetan pentsatzen dut eta esaten dut: «Bizirik zaude, arnastu egiten duzu, gorputz bat daukazu». Ahalko zinen bizirik ez egon, eta uste dut hori dela daukagun oinarrizkoena. Orduan, pixka bat txarto edo gaindituta nagoenean, esaten dut: «Etorri lurrera, hartu perspektiba, bizirik zaude-eta oraindik».\nZer da zuretzat bizitza?\nGauza oso eder bat, batzuetan zaildu egiten dena eta beste batzuetan ez. Eta konturatu gabe pasatzen dena, eta, behin pasatuta, konturatzen zara zer eduki duzun. Ni saiatzen naiz egunero konturatzen bizitzen ari naizela.\nEta horrek bizitzeko modua aldatzen du?\nNik uste dut baietz. Liburu hau irakurri nuenetik, ezberdin bizi izan dut presentzia. Liburua oso gogorra da, oso pertsona gaztea delako: oso hunkigarria da. Norberaren inguruan gertatzen denean, bizitza osoan lagun egiten du heriotzaren prozesuak, eta hori ez dakigu gizarte mailan uztartzen.\nOrain intentsitate handiagoz bizi zara?\nEz dakit intentsitate handiagoz edo bake handiagoz. Nik uste dut intentsitateak euforiara eramaten zaituenean bizkorrago doala dena. Eta, orain gero eta kontzienteago naizenez bizitza bizi egin behar dela, saiatzen naiz lasai hartzen eta segundo denak bizitzen.\nZoriontasunak ere presentzia handia dauka liburuan, eta zuk abesti bat ere egin diozu. Zer da zoriontasuna zuretzat?\nEz da hainbeste egoera jakin bat; nik uste dut dela bizi estilo bat. Gero egon zaitezke zoriontasun horren barruan triste, haserre edo amorratuta. Zure bizitzarekin lasai egotea da, zure bizitzaren protagonista sentitzea, zainduta eta sare bat edukita. Gero egon zaitezke erreta momenturen batean, baina bizitzan zoriontsu zara.\nHala ere, gizartean ohikoa da gainerakoen bizitzak epaitzea. Zurekiko aurreiritziak baditu jendeak?\nBai, pila bat.\nEta egiten duzu ahaleginik horiei aurre egiteko?\nEgiten nuen, baina, puntu batetik aurrera, ez. Nik badakit nor naizen, eta nire inguruak ere bai. Ez dit berdin: mingarria da. Baina ikasi behar da horrekin bizitzen.\nEsku pilota gustatzen zaizu?\nEsku pilotan, 22 tantora iristen denak irabazten du partida. Paule San Salvadorren kasuan, bizitzaren eta heriotzaren arteko partidan, zeinek irabazi zuen?\nBizitzak irabazi zuen.


__________Santutxun Bizi__________: May 2012\nEz dira lasaiak izaten ari azken egunak Santutxuko gaztetxean. Atean jasan genituen erasoen ostean, berriz ere izan dugu gure lagun maiteen bisita. Asteazkeneko arratsaldeko zazpiak inguru zirela eta gazte asanbladako kide batzuk gaztetxerantz gindoazela, udaltzaingoen kotxe bat ikusi genuen inguruko autobus geltoki batean geldirik. Apur bat gehiago gerturatu ginen eta udaltzaingoak gaztetxearen atean zeudela ikusi genuen. Hau ikusita barruan zeudenei abisua emateko erabakia hartu genuen telefonoz deituz. Alferrik izan zen baina, barruan zegoen norbaitekin eman baino lehen gaztetxean lanean zebilen gazte batek gaztetxetik alde egiteko atea ireki baitzuen udaltzaingo bikotearekin topo eginez. Momentuan atea ixtea lortu zuen udaltzainak barrura sartzea oztopatuz baina identifikatu egin zuten. Gazteak azalpenak eskatu zizkien eta udaltzainek eraikin baimenaren bila zetozela esan zioten orduan. Honek banketxearen salaketarik ez dagoela pentsatzera eramaten gaitu, berri ona dudarik gabe. Jakin badakigu, baina, Bilboko udala “La Caixa”-rekin harremanetan jarri dela bere lokalaren egoeraren berri emateko. Guk, guzti honen gainetik, gurearekin jarraituko dugu eta astelehenetik ostiralera arratsaldeko bostetan eta larunbatetan goizez hamaiketan eta arratsaldez bostetan aurrera eramango diren lan egunetara hurbiltzeko deia zabaltzen dugu.\nJai ikaragarria izango dugu ostiral hontan, maiatzak 4, auzotik Santutxuko Kuadrilek antolatuta. 20:30tan emango diogu hasiera jaiari Maskarradak girotutako auzotik zeharreko poteoarekin. 22:00tan auzoko Herriko Tabernara hurbilduko gara bertan jaia jarraitzeko Disko-Gau apartarekin. Bertan doinu ezberdinak entzuten ditugun bitartean kutre-tonbolaz eta edari bereziez gozatzeko aukera izango dugu jaia gaueko ordu txikiak arte luzatuz. Bertaratu eta gurekin gozatu!


Nortzuk gara - Jinan Apex Machinery Equipment Co., Ltd.\nJinan Apex Machinery Equipment Co., Ltd. enpresa integrala da. CNC bideratzailea, laser makina egurra, PVCa, akrilikoak, metala, harria, larrua eta abar ebakitzeko edo grabatzeko materialak fabrikatu ditu 2006. urteaz geroztik. 2016. urteaz geroztik merkataritza. Produktuak oso ezagunak dira bai etxean bai atzerrian, Europa, Ipar eta Hego Amerika, Afrika, Asia, herrialde eta leku asko estaltzen dituzten merkatu nagusiak.\nCNC makina guztiek ikuskapen zorrotza egin beharko lukete entregatu baino lehen, eta esportazio oso dedikatuak dituzten pakete estandarrak, itsasoko, aireko edo mezularitzako garraiobideetarako egokiak. Produktuek CE, ISO, FDA ziurtagiria aplikatu beharko lukete bezeroek behar izanez gero. Fabrikak 3000 metro karratu inguru ditu, I + G zentro bereizia barne, I + G produktu berrietarako, lehengo produktuen kalifikazioa eguneratzeko, bezeroaren eskaera OEM, ODM betetzen dutenak.\n300 langile inguru, 10 ingeniari aditu eta 18 ingeniari tekniko daude. Urte luzeetan ahaleginak egin eta bezeroak gaur egun arte lagundu ondoren, diseinu, ekoizpen eta zerbitzu bakarra merkaturatzeko lan sistema eredua garatu du. Bezero berriak eta daudenak Hego Amerikan, Ekialde Hurbilean, Asia hego-ekialdean, Afrikan, Europan eta beste konderri eta toki batzuetan zehar hedatzen ari dira.\nOngi etorri lagunen mundua bisitatzera etortzen gara eta etengabeko laguntza espero duzu mesedez. CNC bideratzaileen makinak saltzaile eta banatzaile osoak ere beharrezkoak dira munduan. Eskerrik asko posta elektronikoarekin, whatsapparekin edo deitzearekin konektatzeagatik.\nGrabatuak egiteko makinak, laserrak, zuntz optikoa ebakitzeko makinak eta erlazionatutako beste produktu batzuk espezializatuta gaude.\nCNC egurra lantzeko tornu eta grabatzeko makinen fabrikatzaile profesionala gara. Txinako CNC tornuak 2009tik saltzen ditugu Txinatik eta atzerritik 2013tik.\nGure makinak mota guztietako kalitate ziurtagiriak ditu, ekoizpen lerro heldua dugu, kalitate kudeaketa sistema osoa eta zientifikoa, salmenta talde bikaina eta saldu osteko zerbitzu taldea.\n"Fidagarria eta pragmatikoa, aurrera egin" negozioaren filosofiarekin bat egiten dugu eta arrakastaren bidera jo dugu saldu osteko zerbitzu ezin hobearekin.\nTxinako CNC tornuak 2009tik ari gara saltzen Txinan eta atzerritik 2013. Gure tornuak mundu osoan saltzen dira, hala nola Ipar Amerika, Europa, Ekialde Ertaina eta beste herrialde batzuk.\nOrain arte, gure makinek CE, ISO eta SGS ziurtagiriak gainditu dituzte. Ekoizpen lerro heldua, kalitate kudeaketa sistema osoa eta zientifikoa, salmenta talde bikaina eta saldu osteko zerbitzu taldea ditugu.\nUrteko esportazio bolumena\nmilioi yuan +


Planak izango dituen ildo estrategikoetan sakontzeko batzarrak egingo dira hurrengo asteetan. – Antzuola Eitten\nPlanak izango dituen ildo estrategikoetan sakontzeko batzarrak egingo dira hurrengo asteetan.\nAntzuola eitten prozesua 3.fasean sartu da apirilean. Hilaren 11an egindako Talde Eragilearen bileran ildo estrategikoak zehaztu ziren eta hurrengo asteetan ildo horietan gehiago sakontzeko hainbat batzar ireki egingo dira.\nAurreko fasean diagnostiko osatuta eta 2030era begirako hainbat ideietatik abiatuta, orain, apirila eta maiatzeko batzarretan arlo bakoitzerako proposamen zehatzak eta helburuak planteatzeko ariketa egingo da herritarrekin.\nHonako bost ildo hauek hautatu dira: Ekonomia eta ingurumenaren jasangarritasuna; pertsonaren garapena; Bizikidetza; Zerbitzu Sozialak eta Herri Kudeaketa. Eta, ildo bakoitzean sakontzeko bi batzar egingo dira.\n1.ildoa: Ekonomia eta ingurumenaren jasangarritasuna. (apirilak 23 eta maiatzak 9)\nLehen ildoan lehengaien ekoizpenaz, kontsumo ereduaz, natur baliabideen erabileraz eta industriaz arituko da.\n2.ildoa: Pertsonaren garapena. (apirilak 25 eta maiatzak 15)\nIldo honetan pertsona bezala garatzeko ezinbestekoak zaizkigun gaien inguruan sakonduko da; bereziki, Hezkuntza, Kirola, Aisialdia, Kultura, Hizkuntza eta haurren ongizatea.\n3.ildoa: Bizikidetza. (apirilak 26 eta maiatzak 16)\nHirugarren ildoan gai hauen inguruan proposamenak eta helburuak zehaztuko dira: inklusio soziala, parekidetasuna, aniztasuna, elkartasuna eta bizikidetza\n4.ildoa: Zerbitzu Sozialak (maiatzak 2 eta maiatzak 22)\nLaugarren ildoan behar sozial ezberdinen gainean aritzeko parada izango da, hala nola, adineko pertsonen beharrak, udalaren zerbitzu sozialak, etxebizitza eta segurtasuna\n5.Ildoa: Herri Kudeaketa (maiatzak 7 eta maiatzak 21)\nAzken ildo honetan udal administrazioaz eta bere esku dauden hirigintzaz, ekipamenduez, azpiegiturez eta mugikortasunaz jardungo da.\nBatzar guztiak Olaran etxean izango dira 18:30tan hasita; eta irekiak izango dira, hau da, edonork parte hartu dezake nahiago duen edo interesgarriagoa egiten zaion batzarrean.\nBigarren fasearen laburpena (martxoa)Planari ekintza proposamenak egiteko aukera egongo da\nMomentu honetan ez dago deialdirik egutegian.


Bilbaopedia - Resurrección María Azkue Aberasturi\n[ Lekeitio, 05-08-1864 - Bilbao, 09-11-1951\t]\nResurreccion Maria Azkue Aberasturi 1864ko abuztuaren 5ean jaio zen Lekeition. Ama, Maria Karmen Aberasturi, mundakarra zuen eta aita, Eusebio Maria Azkue, lekeitiarra. Itsas ikasketak egin zituen Lekeition eta hamalau urterekin Bilbora joan zen batxilergoa ikastera. Ondoren Gasteizko apaizgaitegian eta Salamancan burutu zituen eliz ikasketak, eta 1888 urtean apaiztu zen.\nUrte berean, Bilboko Institutuko euskara katedrarako lehiaketa irabazi zuen, Sabino Arana eta Miguel Unamuno lehiakide zituela. Hiriburua izan zuen bizileku geroztik Azkuek. Institutuan aritzeaz gain, haurrentzako euskara eskolak ere antolatu zituen, Jardines kaleko egoitzan, eta 1896tik aurrera, Balentin Berrio-Otxoa izeneko ikastetxean.\nEuskal Izkindea (1891) gramatika ez ezik, irakurgaiak, ortografia proiektuak eta ikasbideak argitaratu zituen, ikasleei zuzenduta. Garai hartan bultzatu zituen euskara hutsezko bi aldizkari aitzindari ere: Euskalzale (1897-1899) eta Ibaizabal (1902-1903). Literatura lanak ere idatzi zituen: Bein da betiko (1893), Tsirristadak (1899), Ardi galdua (1918) edota Latsibi (1989an argitaratua).\n1904 urtetik aurrera Europan ibili zen bost urtez, lehenik Frantzian, bi urtez Diccionario vasco-español-francés (1905-1906) hiztegia argitaratzeko probak zuzentzen, eta ondoren Belgikan eta Alemanian, musika ikasketak egiten. Ordurako beste hainbat musika lan eginak zituen: Vizcaytik Bizkaira (1895), Eguzkia nora (1897) edota Sasi eskola (1897). Alemaniatik itzulita arrakasta gutxiko bi opera taularatu zituen: Ortzuri (1911) eta Urlo (1914).\n1918an Eusko Ikaskuntzaren lehen biltzarrean Euskaltzaindia eratzeko erabakia hartu zutenean Oñatin, erakundea abian jarriko zuten lehen lau euskaltzainak izendatu zituzten: Arturo Campion, Julio Urkixo, Luis Eleizalde eta Resurreccion Maria Azkue. Beste zortzi euskaltzain izendatu zituzten horiek hurrengo urteko irailean, eta 1919ko urriaren 5eko batzarrean Azkue euskaltzainburu hautatu zuten, bozketa bidez.\nPrimo de Riveraren diktaduran, Azkue eta Urkixo Espainiako Hizkuntza Akademiako kide egin zituzten, euskararen ordezkari gisa. 1928an “Algunos rasgos característicos del vascuence comparados con los de otras antiguas lenguas” izeneko sarrera hitzaldia irakurri zuen Madrilen.\nAkademiaren batzarretan irakurri ohi zituen Morfología vasca (1923) gramatika alorreko lanaren atalak, eta gainerako euskaltzainen oharrak eta iritziak jaso ondoren eman zuen argitara. Euskararen batasunaren premia hasieratik izan zuten hizpide euskaltzainek. 1921eko apirilaren 26ko batzarrean, Azkuek txostena irakurri zuen, batasunari buruz jasotako iritzien berri eman eta ondoren gipuzkeraren aldeko iritzia emateko. Gipuzkera osotua (1935) argitaratu aurretik, halaber, Euskaltzaindiaren batzarretan atalez atal irakurri zuen, eta euskaltzainen iritziak jaso.\nHiztegi handia egiteko herriz herri lanean ibili zen luzaroan, aldiro kantuak, ohiturak, ipuinak eta bertsoak bilduz. Lan horren emaitza erraldoiak dira Cancionero popular vasco (1922-1925), ehunka kanturen bilduma, eta Euskalerriaren yakintza (1935-1947), folklore eta etnografia bilduma.\nMaila handiko euskal hizkuntzalaria izan arren, Sabino Aranaren jarraitzaile sutsuenek ez zioten Azkueri, ezta Euskaltzaindiari ere, aitzindaritzarik aitortzen. Azkuek euskaltzaletzat zuen batez ere bere burua eta ez zen EAJko kide.\nPolitikan euskal abertzale gisa nabarmendu ez zenez, hain zuzen, Espainiako Gerra Zibilaren ostean Bilbon gelditu ahal izan zen inolako zigorrik jaso gabe.\nLau urteko etenaldiaren ondoren, 1941ean Euskaltzaindia berriro abiatu zen, agintari frankisten kontrolpean, Bizkaiko Probintzia Diputazioko Kultura Batzordearen baimenarekin eta dirulaguntzarekin. Francoren diktaduran, Nazario Oleaga legelari karlista izan zen akademiaren idazkari eta euskaltzainburu zaharraren lankide gertukoena. Azkueren babespean, Federiko Krutwig euskaltzain gazteak akademia berregituratu egin zuen 1949an: Iparralde edo Frantzia aldeko Euskal Herriko euskaltzainak berriro deitzen hasteaz gain, euskaltzain berriak izendatu zituzten, hamazortziko taldea osatu arte.\nBi urteren buruan istripu baten ondorioz hil zen Azkue. 1951ko urriaren 22an, etxera zihoala, Nerbioi ibaira erori zen. Bizirik atera zuten uretatik baina, urak kutsatuta zeudenez, larri gaixotu eta azaroaren 9an hil zen Bilbon. Handik bi urtera, Azkueren testamentua betez, euskaltzainburuaren liburutegia dohaitzaz hartu zuen Euskaltzaindiak, akademia desagertzen bazen Bizkaiko Probintzia Diputazioko liburutegira eramateko baldintzarekin.\nARANA MARTIJA, J. A. Resurrección María Azkue : (1864-1951).- Gasteiz : Eusko Jaurlaritzaren Argitalpen Zerbitzu Nagusia, 1993; AULESTIA TXAKARTEGI, G. Escritores euskéricos contemporáneos.- Bilbo : Euskaltzaindia, 2011; BAZÁN, I. eta GARAMENDI, M. (ed. lit.) Resurrección María de Azkue : euskal kulturaren erraldoia eta funtzesko zutabea.- Donostia : Eusko Ikaskuntza, 2003; ETXEBERRIA ADRIEN, X. “Azkue eta Aita Donostiaren kantutegien berrikuspenaren alde”. In: Musiker.- (2010) 17, 75-115 or; KINTANA GOIRIENA, J. Vizcaytik Bizkaira? : R.M. Azkue Euskaltzaindia sortu aitzin (1888-1919).- Bilbao : Euskaltzaindia : Bilbao Bizkaia Kutxa , 2002; KINTANA GOIRIENA, J. “R. M. Azkue : nacionalismo cultural y posibilismo político”. In: Historia y política.- (2002, 2) 8, 91-116 or; KINTANA GOIRIENA, J. Intelektuala nazioa eraikitzen : R. M. Azkueren pentsaera eta obra.- Bilbo : Euskaltzaindia : Euskal Herriko Unibertsitatea, 2008: LAFARGA F. eta PEGENAUTE L. (coord.) Diccionario histórico de la traducción en España. Madrid : Gredos, 2009; MICHELENA, L. Obras completas.- Donostia-San Sebastián ; Vitoria-Gasteiz : Julio Urkixo" Euskal Filologia Mintegia = Serminario de Filología Vasca "Julio de Urquijo" : Gipuzkoako Foru Aldundia = Diputación Foral de Gipuzkoa : Euskal Herriko Unibertsitatea = Universidad del País Vasco, 2011; RAMÍREZ JEREZ, J. M. Académicos numerarios del Instituto de España (1938-2004).- Madrid : Instituto de España, 2005; TORREALDAI, J. M. eta MURUA URIA, I. Euskaltzaindia : ekin eta jarrai.- [Bilbo] : Euskaltzaindia, 2009; ZUAZO ZELAIETA, K. Euskararen batasuna = La unificación de la lengua vasca = L'unification de la langue basque.- Leioa : Servicio Editorial, Universidad del País Vasco = Argitarapen Zerbitzua, Euskal Herriko Unibertsitatea ; Bilbo : = Euskaltzaindia = Real Academia de la Lengua Vasca = Académie de la Langue Basque, 1988; ZUBEROGOITIA, A. eta ZUBEROGOITIA, P. Bertan Bilbo : Bizkaiako hiriburua eta euskara : XX. mendeko historia.- Bilbao : Bilboko Udala, Kultura eta Euskara saila, 2008; http://www.euskaltzaindia.net/


Hitzen uberan | Literaturiaz berbetan Gotzon Barandiaranekin\nSarreraGatzetan gordeakElkarrizketakLiteraturiaz berbetan Gotzon Barandiaranekin\nLiteraturiaz berbetan Gotzon Barandiaranekin Asteartea, 2011-05-24\nZer du Larrabetzu bezalako herri txiki batek, horrelako ekimen handi bat bideratzeko? LITERATURIA Larrabetzun burutzen badugu ere, Euskal Herri osora zabalik dagoen Literatura Eskolaren ekimena da. Antolakuntza bi bilgunetan garatzen da. Batetik Literatura Eskolak duen antolaketa taldean eta bestetik Larrabetzuko lan-taldean. Bakarrik euskaraz eta bakarrik literaturaz elikatuko ziren hiru eguneko jardunaldiak antolatzea otu zitzaigunean, egitasmoa babestuko zuen herri egokitzat jo genuen Larrabetzu. Lehenengo eta bat, Larrabetzuko herritarrengana jo genuen. LITERATURIA egiteari zer zeritzoten galdetu genien eta erabateko baiezkoa eman ostean, auzolanari ekin genion. Larrabetzu txikia da, Literaturiari erantzuteko azpiegitura nahikoa du eta herrian ikusgarria da. Literaturazalea ere ez denak, gura edo gura ez, Literaturiak proposatzen duena jasotzen du. Hiri edo herri handi batean, zentralidadea gal zezakeela uste genuelako aukeratu genuen Larrabetzu. Baina etorkizunean auskalo non burutuko dugun. Literaturia Larrabetzu baino askoz zabalagoa da.\nEta zer behar da Literaturia moduko egitaratu mardul bat, ez behin, baizik eta hirutan segidan bideratzeko? Ilusioa, gogoa, bizipoza, auzolanerako jarrera eta euskal kulturarekiko maitasuna. Borondatez egiten dugu lan, ez diru truke, eta hori ezinbestekoa da tamainako proposamenak antolatzeko. Zoriontsuak gara hiru egunetan, asko ikasten dugu elkarrengandik, asebete egiten gaitu.\nIaztik, 111 akademiakoak ditugu LITERATURIAren antolaketa taldean. Beraiek arduratu dira larunbateko eskolaz. Horretarako, Euskal Herriko hainbat irakurle taldeetako kideei galdetu diete zeri buruz egin gura duten gogoetan aurtengo LITERATURIAn eta honakoa da aukeratu duten berbagaia: Irakurzaletasunaren transmisioa: noiz eta nola?. Iaz bezala, aurten ere ahozkotasunari tarte garrantzitsua egin zaio. Bertso-traman izango dira Unai Iturriaga eta Maialen Lujanbio. Hudaltzainak ere bertaratuko dira. Ruper Ordorikaren kantaldia ere iragarri duzue. Arestian aipatu legez, literaturaren adierazpide guztiak erakutsi gura ditugu, harreman transbersalak. Musika eta bertsolaritza aspaldi daude literaturarekin maiteminduta. Maialenek eta Unaiek liburuak idatzi dituzte, Ruperrek diska guztietan musikatu ditu idazleen poemak, Anari idazle laguna du letren pelukero, Hudaltzainakekoak sano dira literaturazaleak. Literaturak biltzen gaitu guztiok.


Getxo - Getxon bizi - Udaltzaingoa - Bide zaintza eta trafikoa - Bide segurtasun aholkuak\nHasiera Getxon bizi Udaltzaingoa Bide zaintza eta trafikoa Bide segurtasun aholkuak\nAutoan baldin bazoaz:\n- Erabili beti segurtasun-uhala.\n- Ez aparkatu aparkatzea debekatuta dagoen tokietan, beste ibilgailu batzuen edo oinezkonen ibilbidea ez eragozteko.\n- Ez gogaitu auzokideak klaxona jota. Klaxona istripuak saiheteko bakarrik erabili behar da.\n- Oinezkoen lehentasuna duten guneetan arretaz gidatu.\n- Segurtasun-tartea mantendu aurrean dauzkazun ibilgailutik.\n- Gidatzen duzunean ez erabili arreta galarazten dizuten gailurik, esate baterako, telefono mugikorra, nabigatzaileak etab.\nMotozikleta/ziklomotorrean baldin bazoaz:\n- Ez ahaztu kaskoa.\n- Bidaiaririk eramanez gero, horrek ere kaskoa eraman beharko du.\n- Saihestu gauez zaratak egitea.\n- Egiaztatu, eta hala egin behar denean konpondu, ibilgailuko isilgailua auzokideei gogaitzea saihesteko.\n- Errespetatu seinale guztiak: semaforoak, seinaleak, bideko markak etab.\nBizikletan baldin bazoaz:\n- Zaindu ondo bizikleta: balaztak, argiak, gurpilak etab.\n- Bizikletan pertsona bat bakarrik joan daiteke.\n- Ez ibili espaloietatik.\n- Gauez erabili arropa islatzailea.\n- Getxon, hiriko bideak daudelako, kaskoa ez erabiltzea baimenduta egon arren, erabili babeserako kaskoa segurtasun handiagoa izateko.\n- Ez egin abiadura-lehiaketarik bidegorrietatik.\nOinez baldin bazoaz:\n- Galtzadan sartu aurretik begitu eskuinera eta ezkerrera.\n- Gurutzatu beti lerro zuzena eginez.\n- Jarri arreta garajeetako irteera eta sarrerei.\n- Errespetatu semaforoen seinaleak.\n- Lehenespenez, erabili oinezkoentzako pasabideak.\nIstripurik izanez gero:\n- Oharra egin bideko gainerako erabiltzaileei.\n- Getxoko Udaltzaingoari deitu (94 466 02 02).\n- Itzali istripua izan duten ibilgailuen kontaktua.\n- Artatu zaurituta daudenak. Ziur menperatuko den lehen laguntza eman. Harrapatuta edo konorterik gabe dauden pertsonak ez mugitu.\n- Ez mugitu istripua izan duten ibilgailuak.\n- Getxoko Udaltzaingoak istripuaren berri duenean, ezarritako jarduera-protokoloen bidez, istripua artatzeko behar diren baliabideak kudeatzen dira: suhiltzaileak, anbulantzia-zerbitzuak, babes zibila, garbiketa zerbitzuak etab.\nLehenik eta behi, irakur ezazu Lagunarteko Adierazpenaren erabilpena. Adierazpenaren atzeko aldean idatzita dago. Irakurri ezazu lasaitasunez.\n- Gidatze baimena\n- Aseguruaren ordain agiri eguneratua\n- Arau orokor gisa, ikerketa judiziala LESIOAK egon eta istripua izan duenak salaketa jartzeko kasuan baino ezin izango da ireki.\n- Denuntzia hau istripuaren eguna eta SEI HILABETE igaro baino lehenago aurkeztu beharko da, nahitaez, Zaintza epaitegian, Udaltzaingoan edo Ertzainan.\n- Aseguru Konpainiek aholkularitza tekniko eta legala eskaintzen ohi diete euren bezeroei denuntziaren erredakziorako.\n- Istripua izan duena denuntzia jartzeko ez gaitua badago, hurbileko edozeinek bete ahal izango du hori, egoera zehazki adieraziz. Edo, denuntzia Getxoko Udaltzaingoko komisarian jarri nahi bada hauekin hitzordu bat adostuko du, denuntzia bere bizilekuan edo Osasun Zentroan jaso ahal izateko.


Emaitza oso onak eta esperientzia paregabea Dublinen - GARA\nMunduko Handball Txapelketa\nEmaitza oso onak eta esperientzia paregabea Dublinen\nItxura bikaina eman du Euskal Selekzioak Irlandan, eta Iker Gordonek urrezko domina irabazi du.\nOso pozik itzuli da Euskal Selekzioa Dublinen aurreko astean jokatu den Munduko Handball Txapelketan egindako lanarekin. Emaitzak harro egoteko modukoak izan dira, are gehiago Euskal Herrian horren ezaguna ez den jokamoldea dela kontuan izanda, eta esperientzia ere primerakoa suertatu da bertan izan diren sei pilotarientzat.\nDenen artean, aipamen berezia merezi du Iker Gordonek maila nagusian banaka lortutako urrezko dominak. Sopeloztarrak sekulako lehiaketa osatu zuen, baita binaka ere, eta berezkoa duen bizitasunari esker nagusitasun handiz irabazi zuen (15-12 eta 15-5) buruz buruko finala Mellow pilotari estatubatuarraren aurka.\nGehiago sufritu behar izan zuen finalerdietan, Edgar Diez puertoricarraren kontra. Lehen jokoa 15-11 galdu zuen; bigarrenean 14-15 nagusitu zen 14-13 galtzen joan arren; eta azken setean 7-11 irabazi zuen. Mendeku polita izan zen euskaldunentzat, Diezek Aitor Erauzkin beste euskal ordezkaria kaleratu baitzuen lehenago. Aurreneko bi kanporaketetan Belgikako bi aurkari menderatu zituen Gordonek.\nEmakumezkoetan, berriz, zilarrezko dominarekin konformatu behar izan zuen Amaia Araiztegi mallabitarrak, finalean Martina McMahon irlandarraren aurka galdu egin baitzuen. Hala ere, bizkaitarrak erabat harrituta utzi omen zituen aurkari guztiak, 15 urte baino ez baititu eta lehen aldiz hartu du parte Munduko Txapelketan.\nAraiztegik Lia Ching eta Athelia Mendez amerikarrak kanporatu zituen finalera heldu ahal izateko, bien kontra aurreneko seta galdu arren. Finalean ere oso ongi aritu zen, baina bere aurkariak askoz ere erraztasun handiagoz amaitu zituen tantoak. Emakumezkoetan aritu den beste euskal pilotariak, Itsaso Praderak, final-laurdenetan esan zion agur bakarkako lehiari etxeko pilotari baten kontra.\nTaldeka, laugarren postua\nBuruz buruko norgehiagokekin batera, euskal pilotariek taldekako lehiaketan ere hartu dute parte, eta azpimarratzekoa izan da gizonezkoetan Euskal Herriak lortutako laugarren postua. Federazio Kopa izenpean, hamasei taldek hartu zuten parte gizonezkoen atalean eta zortzik emakumezkoenean. Kontuan hartzekoa da Espainiak ere bere taldea atera zuela.\nMutiletan, euskaldunek AEBen aurka neurtu zituzten indarrak finalerdietan, eta jokatutako bi partidak galdu zituzten, bai banaka, eta bai binaka. Hala ere, aipagarria izan zen berriz ere Iker Gordonek emandako maila, buruz buruko norgehiagokan punta-puntako pilotari baten aurka 10-14 irabazten joan baitzen. Jardunaldi osoan pilatutako nekeak erasan zion gero, eta 21-14 galtzen amaitu zuen zoritxarrez.\nGauzak horrela, brontzezko dominaren borrokan Ekuadorreko selekzioa izan zuten aurkari, eta desenpateko jokoan nagusitu ziren hegoamerikarrak. Gordonek 14-21 irabazi zuen banakako partida; Ekhi Ziarrustarekin batera 21-14 galdu zuen binakakoa; eta irabazlea erabaki zuen jokoan ekuadortarra izan zen garaile 8-11ko emaitzarekin.\nAzkenik, binakako partidetan lortu zituzten emaitzarik eskasenak euskaldunek. Itsaso Pradera eta Amaia Araiztegi gazteek -nesken binakakoan ez dago adinaren araberako mailarik- lehen kanporaketan esan zuten agur bikote estatubatuarraren aurka (15-4 eta 15-3). Maila nagusian, Erauzkin eta Gordon final-zortzirenetan gelditu ziren Puerto Ricoko Martinez aita-semeen aurka galduta. Onenak Ekhi Ziarrusta eta Mikel Larrañaga izan ziren, 20 urtez azpikoetan finalerdietaraino iritsita.


10. jarduera: Ipuina idatzi eta Gelako Blogan eskuragarri | Txanela\n10. jarduera: Ipuina idatzi eta Gelako Blogan eskuragarri\nIdatzi dugun ipuina GoogleDocs erabiliz editatu eta partekatzeko moduan jartzea da jardueraren helburua.\nIkasleari eskatuko diogu idatziko duen ipuina Google Docs erabiliz editatu eta irakaslearekin parteka dezala. Irakasleak, beraz, ikasleen ipuin guztiak izango ditu eskura bere Google Docs-en. Hori balia lezake zuzenketak edo iradokizunak egiteko.\nLanak amaitutakoan, Ipuinak mezu bat idatz idatziko du irakasleak Ikasgelako Bolgean. Sarrera labur bat egin eta, jarraian, banan-banan, ipuinaren izenburua eta egilea zein diren azalduko dugu, eta hura irakurtzeko esteka ere jarriko dugu. Horrelako zerbait idatz dezakegu:\nIpuinak idazten aritu gara egunotan. Kontuak eta komeriak! Azken urteetan Lehen Hezkuntzan egin dugun ibilbidea gogoratuz, eta irudimen pixka batekin, ipuin politak asmatu ditugu. Hemen daude horiek irakurtzeko estekak. Ea gustatzen.\nBidegorriak eta oinezkoak - Eneko Rodriguez - IRAKURRI\nOinezkoak eta bidegorriak - Aintzane Sarasola - IRAKURRI\nIdatziko dugun ipuina Google Docs erabiliz editatu eta irakaslearekin partekatuko dugu. Hori nola egiten den, irakasleak esango digu, baina, nahi izanez gero, hor behean dagoen PDF fitxategian ere ikus dezakegu.\nGoogle Docs-en dokumentu bat sortu eta partekatu: azalpena


Eskautak elkarrekin herriz herri! Gorka Deuna 2021 - Argizai Eskaut Taldea\nAzkarrak / EEB / Ekintzak / Euskalerriko Eskautak\nby Argizai Eskaut Taldea · Published 27 April, 2021 · Updated 27 April, 2021\nDomekan Gorka Deuna ospatu genuen. Aurten ezin izan dugu aurrekoak bezalakoa izan, non Euskalerriko Eskautak taldeko gainerako taldeekin elkartu egiten gara, eta pena handiz ezin izan dugu. Aurten, talde bakoitzak bere herrian egin du, Argizai Galdakanon egin genuen. Goiza adarretan banatuta zegoen, kokapen desberdinetan, Santa Maria eta Urreta.\nGoizean koskorrek eta kaskondoek Baden Powell eta Lady Olaveren bisita izan zuten eskauten historia kontatzeko. Gero 6 proba egin zituzten eskultismoari buruz zekiten guztia erakusteko: totem bat, katamotz jokoa, pasapalabra, abesti ezberdinak betetzea.\nBestalde, oinarinek eskultismoaren historia nolakoa izan zen eta bere sinbologiari buruz (Lis lorea, eskaut agurra…) hainbat froga egin behar izan zituzten: asmakizunak, morse kodea, mahai bat…\nAzkarrek eta trebeek ikusi, epaitu eta antzeztu egin zuten. Hasieran, adikzioei buruzko bideoak ikusi zituzten; epaiketan, hausnarketa-une bat izan zuten, eta, azkenik, binaka antzeztu zuten, bi dado zituzten, egoera ezberdinekin, eta egoera horrek nola hobetu pentsatu behar izan zuten, eta beste dadoan ideia horiek interpretatzeko moduekin (mimika, password-a, abestia…).\nEkintza hauen ondoren, Santa Maria elizan denok batera ospatu genuen ospakizun momentua.\nJarraian bazkaltzeko ordua izan zen, adarretan eta hainbat lekutan banatu ginen osasun-neurriak bete ahal izateko.\nArratsaldean, trebeak eta azkarrak banatu egin ziren eta txikienen arratsaldeko ekintzak dinamizatzeaz arduratu ziren (kos, kas eta oin). Denbora luzea eman zuten jolasean eta dantzan.\nAmaitzeko agur eskaut bat egin genuen elkar agurtzeko, ukiturik gabe.\nKlick-atu hemen argazki gehiago ikusteko.\nPrevious story Oinentzako espazio bisita!


Idazlan koadernoak argitaratu ditu Gernikak - Deia\nIdazlan koadernoak argitaratu ditu Gernikak\nUdaleko Euskara Zerbitzuak eta Hezkuntza Sailaren ekimenak bere XIX. edizioa bete berri du\n– i. f. 25.05.2020 | 00:13\nGernika-Lumo – Gernika-Lumoko Udaleko Euskara Zerbitzua eta Hezkuntza Arloaren koordinazioarekin eta udalerriko irakaskuntza zentroen lan emankorra bitarteko, Idazlan Koadernoek bere XIX. edizioa bete dute. "Urteroko honi ez diogu etenik eman eta konfinamendu egoera hau ere ez da oztopo izan bi idazlan sorta ederra argitara emateko", adierazi dutenez.\nZailtasunak zailtasun, aurtengoan ere portada lehiaketa egin da, Alaitz Montes Ezkiagak eta Itziar Ainhoa Cotrinak irabazitakoa. Ai-tzakitzat hartuta, "Lizeo Antzokian erakusgai jarriko dira lehiatu diren marrazkiak etxealditik ateratzen garenean", azaldu dutenez.\nEkimenak 2002an dauka jatorria, "Udal Eskola Kontseiluak eskolaz-kanpoko egitarauan sartzea erabaki zuenean". Egitasmoaren helburuak "idazmena lantzea eta irakurzaletasuna sustatzea dira, euskara sendotzea xede nagusi. Gernika-Lumoko Euskararen Plan Estrategiko guztietan aintzat hartu izan da". Hezkuntza zentro bakoitzak bere idazlanak aukeratzen ditu, ziklo bakoitzeko bi, eta LHkoen liburuan 30 ikasleren idazlanak jaso dira, eta jatorrizko marrazkiekin folio formatuan.DBH/Batxilergo mailakoen argitalpenari dagokionean ere beste 35 idazlan izan dira".\n'The New York Times' dedica su portada a las víctimas del coronavirus .


ADELPRISE (Lehen eta Bigarren mailako Linfedemek Kaltetutakoen Elkartea) | Fundación Vital Fundazioa\nADELPRISE (Lehen eta Bigarren mailako Linfedemek Kaltetutakoen Elkartea)\nADELPRISE (Lehen eta Bigarren mailako Linfedemek Kaltetutakoen Elkartea) Elkarte sozial eta komunitarioentzako laguntza\nVital Fundazioaren lankidetza\nADELPRISE patologia linfatikoen eta horien tratamenduen ikerketara bideratutako lan apurra aldarrikatzeko nahitik sortu zen. Elkarteak sistema linfatikoko edozein gaixotasun duten pertsonak artatzen ditu (linfedema, flebedema eta lipedema). Linfedema gorputzeko atal bati edo batzuei eragiten dien hantura kronikoa da. Modu progresiboan handitzen den edema forman agertzen da, zelulen arteko eremuan eta ehunetan likidoa (linfa) metatzen delako, eta likido horrek ezin duelako zirkulatu sistema linfatikoak huts egiten duelako.\nADELPRISE saiatzen da, lehenik eta behin, gaixotasun horiek dituzten pertsonek ezagutu ditzaten eta lanean has daitezen beren egoera fisikoa hobetzeko, eta gaixotasunak ahalik eta gutxien egin dezan aurrera; horrela, gaixotasun horien garapenak eragiten dituen desgaitasun handiak saihestu daitezke, esaterako elefantitisa. Bigarrenik, informazioa eman behar zaie, kaltetutako pertsonei ez ezik, intereseko kolektibo guztiei ere: ikasleei, ortopediei, osasun-zentroei, gizarte-langileei, fisioterapeutei, medikuei eta abarri, beren lanbideak gorabehera, ez baitute patologia horien berri.\nAntolatzen dituzten jardueren artean, aquagym, yoga, zoru pelbikoa indartzea eta Linfedemaren Munduko Egunaren antolaketa dira aipagarrienak. Linfologiaren Nazioarteko Biltzar bat ere egiten dute, linfedemaren eta lipedemaren arloko azken aurrerapen zientifikoei buruz jarduteko.\nFundazioa eta ADELPRISE kontu puntualetan elkarlanean jardun ondoren (2005ean "Linfedemari buruzko I. Jardunaldiak" esaterako), Vital Fundazioaren laguntza areagotu egin zen 2017tik aurrera, urteko hitzarmenak sinatuz eta Fundazioak egindako laguntza-deialdietara elkarteak aurkeztutako proposamenei erantzunez.\nHonako programa espezifiko hauei eman diegu laguntza: "Kaltetuentzako informazioa, aholkularitza eta arreta integrala", "Komunikazio- eta sentsibilizazio-programa", "Lehen mailako linfedema, bigarren mailakoa, lipedema eta flebedema duten pertsonentzako errehabilitazio-programa", "Pazienteei eta haien senideei arreta integrala emateko programa" eta abar.


eraztun berde urdina kirola egiteko aukera bikaina - Noticia detalle - Zarautz\nEuskara & Euskaltegia\nTurismoa, Jaiak eta Ekitaldiak\nAlbisteak eta komunikazioa\nAlbisteak eta komunikazioa/\neraztun berde urdina kirola egiteko aukera bikaina\nERAZTUN BERDE URDINA, PASEATZEKO EDO JARDUERA FISIKOA EGITEKO AUKERA BIKAINA\nJarduera fisikoa egitera eta paseatzera ateratzea baimendua dagoenetik, asko dira mendi aldera edo kostaldera ibilbideak egitera jo dutenak, eta, ikusi denez, hainbat lekutan, jende pilaketa gertatzen ari da. Hori ekiditeko eta aukera berriak sortzeko, Zarauzko Udalak, norabide bakarreko bi ibilbide proposatu nahi dizkie herritarrei. “Bi ibilbideak, Eraztun Berde Urdinaren barruan daude, eta, dagoeneko, oso ezagunak dira herritarrentzat. Zentzu honetan, definitutako norabidean egitea gomendatzen da, elkarren arteko topaketak ekiditeko. Izan ere, bide hauek estuak dira eta ez dago 2 metroko distantzia mantentzeko aukerarik”, adierazi du Gloria Vazquezek (PSE-EE) Ingurumen zinegotziak.\n1-.Artelatz basoaren erreinua. Ibilbide aldapatsua da eta baso ederren artean igarotzen da:\nAnbulategiko atzealdetik hasita, Igerain erreka bazterretik segi, Meagaseko errepideraino. Hori gurutzatu eta Vista Alegreko parkean sartzen zara, artelatzaren eremuan hain zuzen ere, Natura 2000 sareak babestutakoa. Bertan, Arkamurka Natur Taldeak jarritako informazio panelak ikus daitezke, non parkearen historiari buruz eta bertako naturaren berezitasunari buruzko datuak jaso daitezkeen. Torreoitik jarraituta Zingira basorantz jo behar da; hemen,1000 zuhaitz eta zuhaixka inguru landatu dira artelatz basoa berreskuratzeko. Gainera, goiko partean, Zingira bera errekuperatu da Aranzadi elkartearekin elkarlanean. Behin Zingira baserri zaharra ezkerrean utzita, itsasoari begira jarraitzeko aukera dago mahastien artean, Santa Barbara ermitara heltzeko. Horren atzetik jaisten den bidea hartuta, beste baso eder bat zeharkatuz, Mutxio parkeraino moilara iritsi arte.\nVista Alegre parkean duela gutxi berritu zen sarrera eta bidea bera. Kirola egiteko gune bat ere jarri berri da. Dena den, itxita mantentzen da momentuz, gainontzeko herriko parke eta kirol instalazioak bezala. Eskuekin ukitu behar diren elementuez osatuta dago, eta zaila da dena behar bezala desinfektatzea. Horrexegatik baliabide horiek ez erabiltzeko eskera egiten da Zarauzko Udaletik.\n2.- Hezeguneen ibilbidea. Guztiz laua da eta egutera.\nIbilbide honetan, suhiltzaileen atzealdetik hasita, berreskuratzen ari den Iritako hezegunea ondo ikusteko eta gozatzeko aukera izango da. Ibaian ahateak eta ibai ertzetan hegazti limikoloak ikusteko aukera dago (prismatikoen laguntzarekin). Autopista azpiko pasagunetik jarraituz, eskuinean, Astiko hezegunea ikus daiteke; behin kirol gunera iritsita, eskuineko bidetxoa hartu eta, pista jarraituz gero, egokitu berri den Buztinzuloko Haltzadiraino iristeko aukera dago. Baso horren barruan zeuden txabolak bota dira, eta, aurtengo Zuhaitz egunean, 300 zuhaitz landatu ziren Zarauzko ikasleekin. Basoa zeharkatzeko bidea ireki da, eta, gutxi barru, panel bat kokatuko da baso berezi horren ezaugarriak jakinarazteko. Haltzadia herrian bertan dago eta dibertsitate handiko eremua da; herritik oso hurbil.\n“Eraztun Berde Urdina proiektuaren helburu nagusia Zarauzko ekosistemak babestea bada, naturaz gozatzea eta herrian dagoen biodibertsitatea ezagutaraztea bigarrena da. Ahaztu gabe, osasungarria dela mendian ibiltzea, oso gomendagarria pandemia garai honetan. Etxetik asko urrundu gabe, buelta eder bat emateko aukera dute zarauztarrek, jende pilaketak ekiditeko”, burutu du Vazquezek.\nIbilbideak (PDF 3,7MB)